text:
Mu minsi ishize nibwo twabagejejeho kimwe mu bice bigize ubuhamya bw’umuhanzi Kwizera Amos, cyerekeye ukuntu Imana yamusanze mu nzozi ikamwigisha icyongereza. Uyu muhanzi ufite amateka akomeye, ntiyagize amahirwe yo kujya mu ishuri kubera aho yavukiye, n’uko yabayeho aragira inka z’iwabo, ariko Imana yaje kumutungura ikamwigisha ururimi rw’icyongereza, ari narwo kugeza ubu ahimbamo indirimbo zihimbaza Imana.
Mu kiganiro kirambuye yagiranye na Ubugingo,com, muri byinshi twaganiriye yatubwiye harimo ubuhamya bwerekana imirimo itangaje Imana yakoze mu buzima bwe. Muri iki gice cy’ubuhamya turabagezaho ikindi gitangaza kimwe muri byinshi Imana yamukoreye. Iki cyerekeye ukuntu Imana yamuhaye akazi k’abantu bize mu buryo nawe ubwo atabasha gusobanura ariko nyine Imana ikabikora kuko ibidashobokera abana b’abantu ku Mana bishoboka.
Kwizera Amos amaze kugera mu Rwanda, avuye i Bugande aho umuryango we wabaga, yashyikiye mu muryango bafitanye isano wagombaga kumwakira ufite n’ubushobozi, ariko bikaza kurangira umwirukanye ari sa sita z’ijoro.
Ati ‘’ Ndibuka uwo muryango wansabye kujya mu cyaro gukurikirana amatungo, numva bisa n’ibyo nanze kubamo. Barambwira bati ‘’ niba udashaka kujyayo ugomba kuva hano, ushake ahandi ujya! Ndabyibuka hari sa sita z’ijoro, mbasaba ko banyihanganira nkarara ijoro rimwe, barambwira bati Noo ugomba kugenda. Naragiye ngeze ku rusengero nasengeragaho nsaba Pasteri wanjye kuhibera, ansaba ko najya kuba iwe ariko nkumva ntifuza kuba umutwaro mpitamo kuba ku rusengero.’’
Akomeza agira ati ‘’ Ubu buzima bwari bugoye ku rwego rukomeye, kuko ntabyo kurya, ntaho kuryama, ntacyo kwiyorosa, ariko Imana ibana nanjye. Nagombaga gutegereza ko hari umuntu ukorwa ku mutuma wenda akampa icyo ndarira.’’ Ndashima Imana yankoreye igitangaza ikankura muri ubwo buzima, ikampa akazi.
Uko yagiye gusaba akazi na dosiye irimo ubusa yanditseho nimero za telefoni gusa bikarangira Imana ikoze igitangaza akabona akazi.
Kwizera Amos amaze gutekereza ukuntu Imana yamusanze mu nzozi ikamwigisha ururimi rw’icyongereza atari azi, yafashe umwanzuro wo kwizera afata dosiye, envelope irimo ubusa, yandikaho nimero ya telefoni aragenda arayitanga, aritahira.
Ati ‘’Nyuma yo kuba igihe kirekire mu rusengero byaranyobeye, nibaza ikizakurikira, ariko igitangaza Imana yankoreye, ni ukuntu yahankuye ikampa akazi. Njyewe nagiye kudepoza envelope irimo ubusa, iriho nimero ya telefoni gusa, nta diploma, nta degree ( impamyabumenyi), birumvikana baransetse, gusa numvaga nizeye mvuga nti ‘’Nibampamagara nzahagarara mvuge ururimi Imana yampaye.’’
Ku munsi wa Interview ( ikizami cyo kuvuga), barampamagaye mu by’ukuri baseka, bashakaga kumenya ‘Who is Amos?’’ Amos ni nde? Udepoza envelope irimo ubusa koko? Nta diploma, nta degree bumiwe. Barambwira ngo nimvuge, ndahagarara barambaza ndabasubiza, umuntu wari ubagarariye aravuga ngo ‘’This is the Person we want’’, ‘’Uyu ni we muntu dushaka. Byarangiye bampaye akazi nanjye numva birantangaje.’’
Amos akomeza avuga ko muri ibi bitangaza byose Imana yamukoreye, byamwigishije ko muri ubu buzima, uretse Imana yonyine yabasha kugira icyo ikumarira, cyane ko yari afite imiryango yifite ariko, Imana ikamwereka ko byose ntacyo bimaze, ariko ikamutabara. Ati ‘’Nasanze nta wundi muntu ushobora kumfasha atari Imana yonyine, ubu nanjye ndi umuntu ushobora gucumbikira undi muntu udafite aho acumbika.’’
Kwizera Amos akorera Kampani ikwirakwiza ibitangazamakuru byanditse MDC (Media Distributing Company) ihagarariye ibitangazamakuru byandika mpuzamahanga n’iby’imbere mu gihugu ( Local and International Newspapers) mu Rwanda, akaba ari we uhagarariye kubikwirakwiza mu mujyi wa Kigali.
Kuba Imana ishobora gushyigikira umuntu wayigiriye ikizere, akirengagiza amshuri n’ibindi, akumva gusa Imana izatesha agaciro ibyo byose ikabana nawe, ukwiye kongera ukayigirira ikizere nawe. Ukamenya ko Imana ifite amateka ayemerera gushobora n’ibyawe. Nta hantu kure Imana itakugeza, nta na kure itagukura, iracyabifite imbaraga nk’izo yakuje Abisirayeli muri Egiputa. Imana iguhe umugisha, amen.


c: text/html

text:
Seburikoko yarahiye kutazasubira mu rusengero
Umuhanzi Niyitegeka Gratien uzwi nka Seburikoko atangaza ko atazasubira gushyingura no mu rusengero kuko iyo agiyeyo arangaza abantu.
Niyitegeka avuga ko kubera ukuntu azwi na benshi nk’umunyarwenya bituma iyo ageze ahantu hateraniye abantu benshi barangara. Akabona ababangamira.
Agira ati “Kujya gushyingura nabivuyeho sinkijyayo kuko ngerayo abantu bababaye ukabona bamwe baraturitse barasetse. Abandi bakarangara nkabona rwose bishobora gufatwa ukuntu kutari kwiza ni yo mpamvu nabiretse”.
Avuga ko iyo bigenze gutyo agira ubwoba ko hari ababifata nk’agashinyaguro kandi aba yifatanyije n’abandi mu bihe by’akababaro.
Seburikoko avuga ko no mu rusengero cyangwa mu kiliziya yahagaritse kujyayo kuko agerayo abantu bakarangara kandi yagiye ajyanywe no gusenga.
Ati “Sinkijya no mu kiliziya cyangwa mu rusengero kubera ko abantu barandangarira, ukabona aho gusenga ni jye barangariye. Abana bo rwose ntibaba bagisenze, nasanze ibyiza ari uko najya nsengera iwanjye”.
Niyitegeka ni umwe mu bakinnyi ba filime bazwi cyane mu Rwanda kubera filime y’uruhererekane yakinnye yitwa Seburikoko. Ni umwe mu bakinnyi b’ikinamico. Ni n’umuririmbyi w’indirimbo zitandukanye akabifatanya no kuvuga imivugo.
Kubera ubuhanzi bwe, yafashe icyemezo cyo kureka kuba umwarimu. Yize mu ishuri nderabarezi ryahoze ryitwa KIE.
Ibitekerezo ( 19 )
Sebu isengere maze barangare Imana nayo ikunda abishimye abasenga rero nabo iyo bakurangariye ntibivuze ko batasenze kuko nubundi ibyo wakora byose ntibareka kurangara naho gushyingura n’ubundi abashyingura baba bakeneye nubibagiza agahinda kuwa bavuyemo ahubwo ura kenewe aho hantu kugirango bibagirwe akababari ahubwo uge ugera henshi hashoboka kugirango bagarure morare komeza gusetsa thex
oya ibyo ntibikakubuze gusenga muvandi. ufite impamo kbsa Imana yaraguhaye. you are super star. I love u sooo much!
Ariko Sebu niki mumushakaho, niba avuze ibyiyumviro bye bibe ikibazo? si ngombwa ko atekereza nkuko mutekereza musigeho.
Sebu, courage kandi ushimisha benshi.
nimusome neza ntiyavuzeko atazongera gusenga ahubwo yavuze ko kubera kwanga kurangaza abantu agiye kujya asengera mu rugo rwe
gusenga nibyo bitumye muvandi ntuzite kubatazi icyobakora
yibura ubwenge ngo areke gusenga gusa nawe ntiyabikora rwari urwenya nkuko bisanzwe.
Sha abo umaami yahaye amata nibo bamwimye amatwi.Imana irakuzamuye none ngo ntuzasubira gusenga aha nzaba ndora
Rwose uyu mugabo ni igitangaza urabona nudasenga aribwo uzaba ufashije abarangara, ubundise aho usengera basanzwe batakuzi?cg utangiye gusenga ubu!! mujye mureka rwose gukina kd ibyo mwigira muzabibona hanyuma. gusenga ni inyungu zawe ubikoze gusa inama reka kwigira uko ureke ibyo , ngo urangaza abana!!!!
NKUNDA CYANE IBIHANGANO BYA GRATIEN, ARIKO AVUZE KO ATAZASUBIRA MU RUSENGERO BYAMBABAZA CYANE,MU RUSENGERO TWAHABONYE BYINSHI CYANE BATUGIRIYE UMUMARO KUBURYO UZI IBYIZA BYO MU RUSENGERO ATAHAVA RWOSE. DAWIDI ATI NARISHIMYE CYANE UBWO BAMBWIRAGA NGO NJYE MU NZU YA DATA. UVUY MU RUSENGERO WAZAHURA N,INGORANE NYINSHI, NANJYE NDI UMUHANZI ARIKO SINAVAMO, NUBWO NABA UMUYOBOZI UKOMEYE NKUKO MBYIFUZA SINAVAMO.IMANA NIYO YAGUHAYE IMPANO ZITUMA UMENYEKANA, UVUYE MU RUSEGERO YABA ARI INTANGIRIRO YO KUYIBAGIRWA RWOSE, IJAMBO RITI NTIMUKIBAGIRWE GUERANA KWERA.THANKS
Sebu na we ahubwo uba warangaye mu rusengero!
hahahahahahah!!!!akaga klaragwira rwose.ubu se ni we mu star murwanda abantu bose barangarira! kujya gusenga ni inyungu zawe.no kujya gushyingura ni izindi nyungu zawe. nudatabara wowe uzatabarwa nande?
Akaga kagwira uwakizaniye ubwose ukeka ko ubayeho kubwabantu cg ubayeho kubwimana? Hanyumase nudashyingura wowe ntuzashyingurwa?mbona ukuze ariko uramenye ntube warakujije igihagararo.va mubyurimo usenge kdi tabara kuko nawe uzatabarwa.

robotstxt: allowed

filter: keep


text:
Hahirwa uwo mugaragu shebuja azaza agasanga abikora!
Hahirwa uwo mugaragu shebuja azaza agasanga abikora.
Ndababwira ukuri yuko azamwegurira ibyo afite byose. Ariko uwo mugaragu niyibwira ati ‘Databuja aratinze’, agatangira gukubita abagaragu n’abaja, no kurya no kunywa no gusinda,.. Luka 12:43-45
Muri iyi nyigisho tugiye kugaruka ku nteruro Yesu yavuze ngo hahirwa umugaragu shebuja azaza agasanga akibikora. Ndifuza ko tuganira ku magambo Yesu yavuze yanditse muri kiriya gitabo cya Luka. Yesu yaciye umugani abwira abo bari kumwe, nibutse ko natwe turi kumwe nawe mu gihe cyacu.
Iyo dukijijwe, ntibiba bihagihje ngo twinjire mu bwami bw’Imana cyane ko ntabwo Yesu aza uwo munsi wakijijwe, ashobora gutinda kuko ntawe uzi igihe azazira, bigusaba gukomeza kubaho ubuzima bukijijwe, bwejejwe uko ugenda wegera Imana.
Yesu rero abwira abantu ati shebuja w’abagaragu runaka afite gahunda yo kujya mu rugendo, asigira abagaragu be ibyo bakora. Umva ijambo Yesu yavuze, yaravuze ngo shebuja nagaruka agasanga abo bagaragu, harimo abazabwirwa amagambo meza, ariko ni abagaragu shebuja azasanga bakibikora. Ngo azabegurira ibyo bafite byose.
Umva ikibazo ngo hari umugaragu uzabona shebuja atinze, akavuga ati ibi sinabivamo databuja yaratinze abivemo, uyu ntacyo azagororerwa. Nubwo yaba yarakoze byose mbere gato y’uko shebuja aza akabivamo, shebuja ntacyo azamumarira kuko we azagororera abo azasanga mu kazi (bagikijijwe).
Nshuti Yesu yaraduhamagaye, ubu turi mu murimo we, ariko niwibwira uti aratinze ukabivamo, ibya mbere ntacyo bizakumarira kuko urahirwa gusa nasanga ukiri mu gakiza.
Ntabwo hahirwa abakoreye Imana kera, ntihahirwa abazabikora kera, hahirwa abagaragu (abantu) Yesu azaza agasanga bagifite inzira zijya i Siyoni mu mitima yabo. Buri mwaka, buri kwezi, buri kinyejana, buri mwanya, hahirwa umugaragu shebuja azasanga akibikora. Ndakubwiza ukuri nta kiruhuko cyo gukizwa kuko Yesu azaza nk’umujura, ntawe uzi igihe azazira, niyo mpamvu ugomba kubihoramo (Indagihe=Present). Ujye umukorera nkaho aguhagaze hejuru, mbese aje ako kanya, nasanga ukibirimo uzumva impanda. Yesu aguhe umugisha urahirwa Yesu nasanga ugikijijwe. Amen.


text:
Kuba mu mwanya Imana igushakamo. Dr Ignace Habimana
Intego : Kuba mu mwanya Imana igushakamo
Nubwo hari aho Imana idushaka, ntibivuze ko ikoresha igitugu, ahubwo itwereka ibyiza by’aho idushaka tugahitamo.
Hari ibyiza byinshi byo kuba aho Imana ishaka. Zab.91 hagira hati uba mu bwihisho bw’Isumbabyose azaba mu gicucu cy’Ishoborabyose. Kubana n’Imana ntibigombye kuba impamvu y’ibyo tuyitegerejeho nko kuduha imyambaro n’ibyo kurya, kuko ababifite ataribo bagira amahoro, abiyahura sibo bakene. Matayo 6:33 Dushake ubwami bw’Imana no gukiranuka kwayo, ibindi ni inyongera.
Adamu na Eva, muri Eden bariho neza, ntacyo babuze, ntacyo bikanga. Imana yazaga kubasura buri munsi. Nta cyiza nko gusurwa n’Imana mu mpande zose z’ubuzima bwacu. Si inzira yoroshye, igana mu ijuru... ibikomeye arabyoroshya...
Kuva.34:1-7 Uwiteka abwira Mose ati"Wibarize ibisate by’amabuye bibiri bisa n’ibya mbere, nanjye ndandika kuri ibyo bisate amagambo yari ku bya mbere wamennye. ... Mose abaza ibisate by’amabuye bibiri bisa n’ibya mbere, azinduka kare mu gitondo azamuka umusozi wa Sinayi uko Uwiteka yamutegetse, afashe mu maboko bya bisate by’amabuye byombi. Uwiteka amanukira muri cya gicu ahagararanayo na we, yivuga mu izina ko ari Uwiteka. Uwiteka anyura imbere ye arivuga ati"Uwiteka, Uwiteka, Imana y’ibambe n’imbabazi, itinda kurakara ifite kugira neza kwinshi n’umurava mwinshi, igumanira abantu imbabazi ikageza ku buzukuruza babo b’ibihe igihumbi, ibababarira gukiranirwa n’ibicumuro n’ibyaha. Ntitsindishiriza na hato abo gutsindwa, ihora abana gukiranirwa kwa ba se ikageza ku buzukuru, n’abuzukuruza n’ubuvivi."
Igihe cy’abisiraheli cyo muri Egiputa ni igishushanyo cy’ubuziba bwo guhora ku nkeke tubamo buri gihe. Mose yahamagawe n’Imana ngo avane ubwoko bw’Imana muri ubwo buretwa. Bwari ubwoko butagonda ijosi, nk’uko natwe dukunda gutwarwa n’ibyo Imana idashaka. Nubwo bavuye muri Egiputa ariko bakomeje kugendana na kamere yo muri Egiputa, bagakumbura ibyo basize.
Imana ihamagara Mose imuha icyerekezo ngo abakureyo, yashakaga ko bagira gahunda. Niyo mpamvu yaje kumuha ibisate by’amategeko yagombaga kubatwara. Mose ahageze asanga biremeye igishushanyo bakiramya, agize uburakari amena bya bisate. Igihe Imana yagize uburakari ikavuga ko itazagendera hagati muri bo kuko itakwihanganira ububi bwabo, Mose aringinga cyane kandi aca bugufi imbere y’Imana. Umutima uciye bugufi ukora ku Mana.
Mose amaze kumena bya bisate by’amabuye, Imana yamutegetse ko yibariza ibindi bisate akazamuka umusozi kare kare, noneho Imana ibona kwandikaho. Imana ishaka ko dutera intambwe tugasana ibyo twangije.
Imana yamutegetse ko azamuka wenyine, nta mashyo aharisha. Imana ikunda ko tuyisanga tukiherera, nta rusaku. Mose arabikora kandi ayigiriraho umugisha, imanukira mu gicu, iramwibwira n’imbabazi zayo. Dukwiriye kugira ituze tukagira icyerekezo buri gihe.
Uwari ufite umuyoboro w’Imana, we ubwe akamena aho byari byanditse, Imana iramwemerera akongera kwibariza ibisate ubwe, Imana ikandikaho. Aho Imana yandika amategeko yayo ni ku mitima yacu.
Ongera ufashwe n’amagambo ari muri iki gitero cy’indirimbo : "Najyaga ndorongotana mu by’isi no mu ngeso mbi, nkugarutseho Mukiza, sinzongera kuzimira."
Dr Ignace Habimana.


text:
Ahabwa akato kubera kubyara abana bafite ubumuga bw’uruhu
Ububyeyi wo mu Karere ka Kayonza ufite abana bafite ubumuga bw’uruhu ahamya ko abangamiwe n’abaturanyi bahora bamuha akato kubera abo bana.
Uyu mubyeyi witwa Nyirabahinde Jaqueline, utuye mu Murenge wa Nyamirama, yabyaranye n’umugabo we abana batatu barimo babiri bafite ubumuga bw’uruhu.
Avuga ko imiryango y’abaturanyi, umuryango yashatsemo yose imuha akato, imukwena, imubwira ko abo bana bafite ubumuga bw’uruhu yabyaye ntacyo bamaze.
Agira ati “Abaturanyi barambwira ngo aba bana nimbajugunye,ngo sinkabahe ibere kandi ngo babatera isesemi,ngo ntibarya babareba!
Bikankomeretsa umutima bakambwira ngo nimbajugunye,nanjye byabanje kungora kubyakira ariko nkihangana nkabarera.”
Akomeza avuga ko abo baturanyi banabwira umugabo we ko abo bana bafite ubumuga bw’uruhu atari abo babyaranye ko ahubwo yabyayeye ahandi, yamuciye inyuma.
Bamuhamiriza ko ngo uwo babyaranye ari udafite ubumuga bw’uruhu. Uwo ni imfura yabo ufite imyaka umunani y’amavuko.
Nyirabahinde akomeza vuga ko umwe muri abo bana bafite ubumuga bw’uruhu ufite imyaka itanu y’amavuko, yamujyanye ku ishuri abandi banyeshuri baramuseka bityo yanga gusubirayo.
Uyu mugore n’umugabo we ngo batunzwe no guca inshuro. Indi ngorane bahura nayo ni iyo kubona amavuta yo gusiga abo bana abarindwa ubukana bw’imirasire y’izuba. Ayo mavuta agura ibihumbi 30RWf kandi ngo kuyabona ni ingorane.
Robert Gakumba, uhagarariye abafite ubumuga mu Karere ka Kayonza yagize avuga ko ikibazo cy’uwo muryango atari akizi.
Ahamya ko ariko agiye kugikorera ubuvugizi kugira ngo Nyirabahinde n’abana be ubuyobozi bugire icyo bwabafasha.
Akomeza ashimira Leta y’u Rwanda yatumye abafite ubumuga bahabwa ijambo.
Avuga ko ababa bagifite imyumvire idahwitse yo gutoteza no kubwira nabi abafite ubumuga bunyuranye ataribyo. Ahamya ko abafite ubumuga nabo bafite ubushobozi bwo gukora imirimo itandukanye.
Ibitekerezo ( 2 )
nkeka ko ntamuntu mukuru wakagombye gutoteza abababana nubumuga kuko nigikorwa tumaz iminsi tubwirwa nigihugu cyacu
Baramurenganya ntaruhare abifitemo umudamu wese byamubaho nimana ibikora ndumva babaza Imana aho kumusebya umudamu wese Iyo atwite ategereza itegereza umwana Imana izamuha siwe wiha bamureke bumve Ko bibaho


text:
Niba ukunda guseka, touchrwanda yiyemeje kubagezaho rimwe na rimwe udukuru twiza kandi dusekeje. Isomere iyi nkuru maze ubashe kugorora imbavu.
1. Umuryango wari uri ku meza (kurya). Nuko umwana aba ateruye inkuru “Mva ku ishuri nabonye papa ari kumwe n’umukobwa bahita bajya mu gihuru.” Se ati “Ceceka wa kigoryi we, sinakubujije kuvugana ibiryo mu kanwa?” Nyina ati “Arakubeshya rata tubwire uyu munsi biremewe” Umwana arakomeza ati “Maze barasomana anamukuramo imyenda” Ise arongera ati “Ziba wa njiji we, sinakubujije guhera kare?” Nyina ati “Ntacyo agutwara rata komeza ndakugurira chocolat” Umwana ati “Barangije baba batangiye gukora bya bindi mama ajya akora na Peter (umuzamu)” Nyina ati “Wajyiye wumvira wa kiburaburyo we. Iso ntiyakubujije kuvugana ibiryo mu kanwa?” Ise ati “Rata ivugire, ngo Peter na nyoko bakorana ibiki?.” umwana ati bakora nkibyo njya nkora na Ange iyo dukina iby’abana nyine.
2. Umwarimu mu ishuri ahita avuga ati njyiye kubabaza ikibazo ugisubiza ndahita muha uruhushya yitahire?, umunyeshuri witwa Joriji aba aritaye mu gutwi maze aba ajugunye igikapu cye hanze, akinyujije mu idirishya, Mwarimu n’umujinya mwinshi ati “ninde ujugunye igikapu hanze?? rwenya asubiza yisohokera ati “ninjyewe kandi ubwo nagusubije ndetse ubu nanatashye”!
3. Nyuma yo gufotora abanyeshuri, Gafotozi abwira Diregiteri ko ifoto buri munyeshuri agomba kwishyura 1000Frw
*Diregiteri abwira Mwarimu: “Ubwire abanyeshuri ko bazishyura 3000Frw by’ amafoto”
*Mwarimu abwira Abanyeshuri: “Mubwire ababyeyi banyu ko mugomba kwishyura 5000Frw by’amafoto”
*Umunyeshuri abwira Umubyeyi: “mamaa,mwarimu yatubwiye ngo tuzane amafaranga 7000Frw y’amafoto”
*Umugore abwira Umugabo: “Cherie, Abantu bakina n’amafaranga koko, Wakwemera ko Musoni agomba kwishyura amafaranga 10,000Frw kwishuri y’amafoto “
4. Mwalimu wigisha mu mwaka wa 2 pirimeri yabajije umunyeshuri ati amandazi 6 gukuramo amandazi 2 hasigara angahe?? Joriji ati “mumpaye n’icyayi ntanarimwe ryasigara”
Ukunda guseka? Ntucikwe n’utundi tubahishiye mu tuntu n’utundi.. Hahahaaaaa!


text:
Guverineri w’iyo ntara, Uwamariya Odette yabivuze tariki 18 Kanama 2016 mu nama yahuje Guverineri wa Banki Nkuru y’Igihugu n’abayobozi mu nzego zitandukanye bo mu Burasirazuba, hagamijwe kwigira hamwe uko ibigo by’imari byarushaho kwegerezwa abaturage ariko n’imicungire yabyo ikanozwa.
Abacungamutungo ba za SACCO bagaragaje ko kuba zifitiwe imyenda myinshi ari ikibazo gishobora kugira ingaruka zirimo no kudindiza iterambere ry’ibyo bigo by’imari.
Kanamugire Wellars, uyobora SACCO ya Rwinkwavu mu Karere ka Kayonza, yagize ati “Amafaranga tuguriza abanyamuryango ava mu bwizigame, iyo batishyuye inguzanyo bigira ingaruka y’uko abandi banyamuryango bashobora kubura amafaranga yo kugurizwa.”
Nsanzimana Darius, uyobora SACCO ya Muhazi mu Karere ka Rwamagana, yungamo ati “SACCO ni gahunda Leta yashyizeho kugira ngo abaturage begerezwe ibigo by’imari. Iyo unyereje umutungo wa SACCO uba wangisha abaturage politiki nziza ya Leta, abaturage ntibabona ko ari ikintu kibafitiye akamaro, ahubwo babona ko ari ikintu cyashyizweho kugira ngo ba bihemu bibonera amafaranga bashyira mu mifuka yabo.”
Abayobozi bo mu nzego z’ibanze mu Burasirazuba kugeza ubu bafite miliyoni zigera kuri 53 bambuye SACCO nk’uko Guverineri Uwamariya yabitangaje.
Aha ni ho ahera avuga ko n’abandi batarishyura bakwiye kwegera za SACCO bakavugana uburyo bazishyura, bitaba ibyo bagafatirwa ibindi byemezo birimo no kuba bahagarikwa ku kazi.
Ati “Kuba uri umuyobozi wagombye kuba intangarugero, wafata inguzanyo ukayishyura neza kandi ku gihe kuko n’utabikora ntuzagira imbaraga zo kwishyuza n’undi uyoboye utarashoboye kubahiriza ayo mabwiriza. Nibiba ngombwa hari n’abo tuzakura mu buyobozi nibananirwa kubahiriza icyo kintu cyo kuba inyangamugayo ngo bishyure amafaranga ya banki.”
Guverineri wa Banki Nkuru y’Igihugu, John Rwangombwa, avuga ko abantu bafata imyenda mu bigo by’imari ntibishyure ari ikibazo gikomeye, kuko bashobora gusenya iterambere ry’imari.
Nubwo icyo kibazo kitarafata intera ndende mu Rwanda, aravuga ko abafite imyenda bagomba kuyishyura kugira ngo ibigo byabagurije bitazagira ikibazo cyo kubura amafaranga biguriza abandi banyamuryango.
Mu bayobozi b’inzego z’ibanze zo mu Burasirazuba, abafitiye imyenda za SACCO harimo abo ku rwego rw’imidugudu, utugari n’imirenge. Guverineri w’Uburasirazuba akavuga ko intara igiye kubahagurukira ku buryo bishyura imyenda kandi mu gihe cya vuba.


text:
Urutoki rwitaweho neza rwongera iterambere ry’ umunyarwanda n’ igihugu muri rusange. Kugira ngo ubuhinzi bw’ urutoki burusheho kugira umusaruro ushimishije , abahinzi b’urutoki bakwiye kumenya gukorera urukoki neza. Kumenya uburyo bunoze bwo kwita ku rutoki, kumenya imbuto z’ indobanure, kumenya kuruvugurura, kumenya kurwicira, kurufumbira, kurusasira, kurwanya indwara, isuri n’ ibindi. Ibyo bikozwe neza nta cyatuma umuhinzi w’ urutoki atabona umusaruro uhagije
Uburyo bwo kubagara urutoki ibyatsi bibi byose bigomba kuva mu rutoki kuko bicuranwa ifumbire n’ insina imizi ntikure neza. Uretse n’ ibyo kandi ibyo byatsi bishobora kuba indiri y’ ibyonnyi. Ukihatira kurusasira kuko bigabanya ibyatsi bibi byangiza insina nk’ urwiri n’ ibindi. kumenya kwicira urutoki no kurufumbira kuko iyo imibyare ari myinshi iba igomba kugabanywa kugirango isigaye ikure neza.
Intera iri hagati y’ insina n’ indi : igomba kuba hagati y’ intabwe 3 kugera kuri 4. Buri nsina igomba kugira umwana umwe n’umwuzukuru umwe indi mibyare ukayivanaho. Iyo zidahagije wongeramo izindi.
Mu buryo bwo gufumbira naho ucukura agaferege gafite ishusho y’ ukwezi kareshya n’ intambwe y’ ikiganza mu bujyakuzimu, naho ku ntera n’ intambwe 3 z’ikiganza uturutse ku mubyare muto. Ushobora gukoresha ifumbire iboze neza waba udafite ihagije ugakoresha amakoma, imitumba n’ ibindi byatsi bibora ukongeramo agafumbire gake ufite.
Nyuma ukibuka ko gusasira nabyo ari ingenzi kuko birinda ubutaka kumagara , bikanarwanya isuri, bigafumbira kandi bikarinda mo n’ibyatsi byimezamo. Kugitoki kimaze kwana amabere yose y’ igitoki yamara gusohaka hanze ugakuraho umwanana. Iyo uwukuyeho uba ukumiriye indwara ya kirabiranya kandi n’amabere y’ igitoki aba manini bityo n’ igitoki kikaba kinini.
Abaturage bakwiye guhitamo ubuhinzi bwabafasha gutera imbere aho kuvanga imyaka myinshi kandi itabaha umusaruro, bashobora gukora ingendoshuri bajya basura bagenzi babo bagerageje guhinga neza kandi bagahinga kijyambere.Bagahinga bitaye kurengera ubuzima bwa muntu,amazi, ibidukikije, ubutaka ,urusobe rw’ ibinyabuziman’ ibindi.
imvaho nshya
Menya uburyo bwo kongera umusaruro w’urutoki
Shyiraho Igitekerezo!
Subscribe to: Post Comments (Atom)


text:
Ngororero: Isiganwa ku maguru ryitiriwe “Umukore w’Umwami Rwabugiri”
Akarere ka Ngororero kateguye isiganywa ku maguru ryiswe “20km z’umukore wa Rwabugiri”. Iri rushanwa rikaba ryarateguwe hasozwa icyumweru cy’umuco Nyarwanda cyari gifite insanganyamatsiko igira iti “Umuco isoko y’iterambere” cyatangiye kuya 19 kugeza 23 Ukuboza 2012.
Isiganwa ryakozwe ku rugendo rureshya na Kilometero 20, ryitabiriwe n’abakobwa 10 n’abahungu 24; uko ari 34 baritangiye abashoboye kurisoza ni 28. Bahereye ku karere bagera k’Umukore wa Rwabugiri (aho Umwami Rwabugiri yaratuye). (...)
Akarere ka Ngororero kateguye isiganywa ku maguru ryiswe “20km z’umukore wa Rwabugiri”. Iri rushanwa rikaba ryarateguwe hasozwa icyumweru cy’umuco Nyarwanda cyari gifite insanganyamatsiko igira iti “Umuco isoko y’iterambere” cyatangiye kuya 19 kugeza 23 Ukuboza 2012.
Isiganwa ryakozwe ku rugendo rureshya na Kilometero 20, ryitabiriwe n’abakobwa 10 n’abahungu 24; uko ari 34 baritangiye abashoboye kurisoza ni 28. Bahereye ku karere bagera k’Umukore wa Rwabugiri (aho Umwami Rwabugiri yaratuye).
Bitewe no kwiruka bamwe nta nkweto bambaye, umuhanda wa Kaburimbo birutsemo wagiye ubashishura ibirenge ndetse bamwe bakaba banawukomerekeyemo aho uwabaye uwa mbere mu bakobwa we yahise ajyanwa kwa muganga; nyamara ngo iki kibazo bakigaragaje mbere y’amasiganwa ariko nticyahabwa agaciro.
Nsanzimfura Jean Bosco, wabaye uwa mbere mu bahungu, yadutangarije ko iri siganwa ryari rigoye kuko aho birutse hatereraga cyane kandi ari kure. Ariko arishimira ko yabashije gutsinda, akomeza asaba ko byamubera byiza abonye umutoza.
Umuyobozi w’Akarere ka Ngororero Ruboneza Gedeon, washyikirije ibihembo abatsinze, mu ijambo yageje ku bari aho yagize ati “ndifuza ko harebwa uko hakorwa ikipe ihoraho, bahereye kubabashije gutsinda.”
Nk’uko byari biteganyijwe, hahembwe abahungu n’abakobwa 5 ba mbere muri buri cyiciro. Uwa mbere yahembwe 35,000 by’amafaranga y’u Rwanda, uwa kabiri 30,000 uwa gatatu 25,000 uwa kane 20,000 na ho uwa gatanu 15,000.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
dim.
07
août
2011
ISOMO RYA MBERE
Igitabo cy’Ivugururamategeko (Ivug 31, 1-8)
Muri iyo minsi, 1Musa abwira Abayisraheli bose aya magambo. Aterura avuga ati 2«Ubu ngubu maze imyaka ijana na makumyabiri mvutse ; sinkibasha gukubita hirya no hino, kandi Uhoraho yaranyibwiriye ati ‘Nta bwo uzambuka Yorudani iyi ureba!’ 3Uhoraho Imana yanyu ubwe ni we uzambuka akurangaje imbere, ni we uzatsemba ariya mahanga akuri imbere, ayanyage ibyo atunze. Kandi Yozuwe ni we uzambuka akurangaje imbere nk’uko Uhoraho yabivuze. 4Uhoraho azagirira ayo mahanga ibyo yagiriye Sihoni na Ogi, abami b’Abahemori hamwe n’ibihugu byabo: yarabirimbuye ! 5Uhoraho azayabarekurira, namwe muzayagirire bya bindi nabategetse byose. 6Nimukomere mube intwari, ntimuzashye ubwoba ngo muhinde umushyitsi imbere yabo, kuko Uhoraho Imana yawe ubwe agendana nawe. Ntazaguharurukwa, ntazagutererana. »
7Hanyuma Musa ahamagara Yozuwe, amubwirira imbere y’Abayisraheli bose ati «Komera kandi ube intwari, kuko ari wowe uzinjirana n’aba bantu mu gihugu Uhoraho yarahiye abasokuruza babo ko azakibaha ; ni wowe uzatuma bigarurira icyo gihugu. 8Uhoraho ubwe ni we ukugenda imbere, azaba ari kumwe nawe ; ntazaguharurukwa, ntazagutererana. Wigira ubwoba, ntucike intege. »
INDIRIMBO: Ivugururamategeko (32, 3-4b, 7, 8, 9.12)
Inyik/ Ingarigari y’Uhoraho ni umuryango we.
Ngiye kwamamaza izina ry’Uhoraho:
Nimwemere ko Imana yacu ari indahangarwa.
Ni urutare, ibyo akora biba bitunganye rwose,
uburyo bwe bwose buraboneye.
Ibuka ibihe bya kera,
uzirikane imyaka yagiye isimburana,
kuva mu gisekuru ukagera mu kindi.
Baza so azabigutekerereza,
baza abakuru bo muri mwe, bazabikubwira.
Igihe Musumbabyose yahaga amahanga iminani agenewe,
igihe yatandukanyaga amoko y’abantu,
yashingiye imbago imiryango,
akurikije umubare w’abana ba Israheli.
Koko rero ingarigari y’Uhoraho ni uwo muryango we,
bene Yakobo bakaba umunani yegukanye.
Uhoraho ni we wenyine wayoboye umuryango we,
ari nta mana y’inyamahanga bafatanyije.
IBANGONDIRIMBO RIBANZIRIZA IVANJILI (Zab 130 (129), 7)
Alleluya Alleluya.
Uhoraho ahorana imbabazi,
akagira ubuntu butagira urugero.
Alleluya.
IVANJILI
+ Matayo (Mt 18, 1-5.10-14)
1Icyo gihe abigishwa begera Yezu, baramubaza bati « Mbese ubona ari nde uruta abandi mu Ngoma y’ijuru ? » 2Ahamagara umwana muto amushyira hagati yabo, 3nuko aravuga ati «Ndababwira ukuri : nimudahinduka ngo mumere nk’abana, nta bwo muzinjira mu Ngoma y’ijuru. 4Uwicisha bugufi wese nk’uyu mwana, uwo ni we usumba abandi mu Ngoma y’ijuru. 5Uwakira neza umwana nk’uyu ari jye agirira, ni jye aba yakiriye. 10Mwirinde kugira uwo musuzugura muri abo bato ; 11koko rero ndababwira ko mu ijuru abamalayika babo badahwema kureba uruhanga rwa Data wo mu ijuru. 12Mwe murabibona mute? Niba umuntu afite intama ijana, iyo imwe muri zo izimiye ntasiga izindi mirongo urwenda n’icyenda ku musozi, akajya gushaka iyazimiye ? 13Kandi iyo ahiriwe akayibana, ndababwira ukuri : imutera ibyishimo biruta ibyo aterwa na za zindi mirongo urwenda n’icyenda zitazimiye. 14Ni na ko So wo mu ijuru adashaka ko hari umwe muri abo bato uzimira.»


text:
Umuhanzi uririmba indirimbo zo kuramya no guhimbaza Victor Vainqueur aravuga ko yifuza gukorana indirimbo na Patient Bizimana ngo kuko amubona mo ubahanga bukomeye bikaba byamufasha kuzamura ubuhanzi bwe.
Victor Vainqueur ni umuhanzi uri kuzamuka mu ndirimbo zo kuramya no guhimbaza Imana akaba akorera mu karere ka Muhanga.
Yatangiye gukora umuziki muri uyu mwaka wa 2016 ndetse akaba amaze gukora indirimbo zigera kuri 3 harimo iyitwa “Ndi mu Mahoro”, “Nta wundi wo kwizera” n’indi amaze gushyira hanze muri uku kwezi k’Ukwakira yise “Warakoze Yesu.”
Umwihariko w’uyu musore ni uko abashaka kuririmba mu buryo busanzwe ndetse akanakora mu njyana ya Hip Hop.
Mu Kiganiro yagiranye na Makuruki.rw yadutangarije ko mu gihe gito amaze atangiye gukora umuziki, abantu bamwakiriye neza ndetse n’ubutumwa atanga bwatangiye kwerera imbuto rubanda.
Yagize ati “Nyuma yo gukora indirimbo 3 , maze kumenyekana cyane cyane mu bice bya hano i Muhanga kandi mbona ari byo bintera imbaraga zo gukora. Ndatumirwa mu nsengero zitandukanye , kandi abantu bamaze gusobanukirwa impano indimo aho basigaye bumva mvanga rap n’izindi njyana.
Akomeza agira ati: Kubera abantu benshi kuri ubu bakeneye ubutumwa buhumuriza imitima yabo bitewe n’ibibazo byugarije isi. Abantu bazumvise bambwira gukomeza gukora cyane kandi bagira amatsiko menshi yo kumva izindi ndirimbo nzakora ntari nasohora.”
Twamubajije uko abona abahanzi bakomeye asanze muri muzika isingiza Imana atubwira ko hari benshi agenda yigiraho ibintu bitandukanye ariko ngo Patient Bizimana we ni agahebuzo ndetse ngo yifuza kuba yakorana indirimbo nawe.
Yagize ati “Muri rusange abahanzi bose bakora Gospel ndabakunda cyane cyane abambanjirije , aha navuga nka Dominic Nick, patient Bizimana, Gabby Kamanzi... Patient afite ubuhanga bwihariye mu gukora indirimbo , haba uburyo aririmba , haba mu butumwa , melody... Mbese ampaye amahirwe nakorana nawe nibura indirimbo imwe.”
N’ubwo avuga ko nta mikoro ahagije yo gutunganya ibihangano bye, Victor avuga ko arajwe ishinga no gutunganya amashusho y’izi ndirimbo ze 3 amaze gukora mu buryo bw’amajwi.
Indirimbo nshya ya Victor yise Warakoze Yesu
Ndi Mumahoro
Nta Wundi wo Kwizera


text:
Gukura k’umushinga bisaba ko ureba uko umushinga wawe wifashe mu rwego rw’ubuyobozi, noneho ugahitamo uburyo bwiza bukwiye. Imisoro n’imicungire bibigira ngombwa.
Urugero; umushinga udafite ubuzima gatozi ntabwo byoroshye kuwutandukanya nanyirawo, ntanubwo uwo mushinga wawubonera inguzanyo. Mugihe ukeneye kuwubonera inguzanyo bisaba ko wawushakira ibya ngombwa ukagira ubuzima gatozi.
Imishinga myinshi iba ifatanyijwe nabantu benshi, cyangwase ibigo, cyangwa byombi. Ubu buryo bwo gufatanya bugira ibyiza n’ibibi byabyo. Byaba byiza uvuganye n’umunyamategeko akakugira inama mbere yuko ufata icyemezo.
Related Posts by Categories


text:
Umurenge wa Mageragere ni wo ufite abaturage benshi badafite umuriro w’amashanyarazi muri aka karere cyane cyane mu tugari twawo twa Kivumu, Ntungamo na Kanzenze aho n’ibiro byatwo bidacaniwe.
Umuyobozi w’Akarere ka Nyarugenge, Kayisiime Nzaramba, yatangaje ko mu kwezi kwahariwe kuzirikana imiyoborere, bahisemo kwibanda ku mashanyarazi kuko ngo babonaga ari ikibazo gikomeye mu duce dutandukanye tw’akarere ariko ko kigiye kubonerwa umuti.
Yagize ati “ Twaje kugira ngo turebere hamwe uburyo twakemura iki kibazo. Mu karere kacu ubusanzwe 80% bafite umuriro ariko abandi 20 usanga ahanini biganje muri ibi bice bya Mageragere. Gusa hari uburyo tugiye gukoresha ku buryo abatuye hafi y’umuyoboro mugari tubaha umuriro, abari kure nabo hari uburyo twabazaniye bwo gukoresha umuriro uva ku mirasire y’izuba buzabafasha.”
Muri iyi gahunda,ingo 1386 ziri munsi ya metero 37 uvuye mu muyoboro mugari zigiye guhabwa umuriro naho, ingo 1813 ziri hagati ya Metero 37 na 500 nabo bazashakirwa uburyo abatuye begeranye bazahabwa uyu muriro, bakazajya bawishyura buhoro buhoro.
Ingo 1589 zisigaye byagaragaye ko ziri ahantu harengeje ubwo burebure hazashakwa uko zakoresha umuriro uva ku bindi bintu nk’imirasire y’Izuba.
Ku wa gatatu tariki ya 12 Ukwakira, Ubuyobozi bw’Akarere ka Nyarugenge bufatangije n’Ikigo cy’Igihugu gishinzwe iby’Amashanyarazi REG n’ibindi bigo bifatanyije, basuye Umurenge wa Mageragere ahabarurwa ingo 2076 zidafite umuriro.
Abaturage banejejwe n’iki gikorwa, bavuga ko nibabona umuriro bizaba ari intangiriro y’iterambere mu Murenge wabo.
Mukarugema Martha yagize ati “ Ubu twinjira mu nzu itabona, iyo rero nka Peterori yashize bihumira ku mirari. Nibaduha umuriro tuzaba dutangiye gutera imbere.”
Eric Dushime nawe atuye muri uwo Murenge, yatangarije IGIHE ko ubutumwa bahawe bwamushimishije kuko ngo kubona umuriro wa telefoni byabasabaga urugendo rurnini.
Ati “ Kugira ngo umuntu ashyire umuriro muri telefoni, byabaga ari ikibazo ku buryo byansabaga gutanga amafaranga ya buri munsi.”
Akarere ka Nyarugenge gafite umuriro ku kigero cya 80%.


text:
Aba bakozi babitangaje kuri uyu wa 23 Kanama 2016, nyuma yo guhabwa amahugurwa arebana no gukoresha uburyo bw’ikoranabuhanga bwa “Irembo”, bufasha abaturage gusaba ibyangombwa bakeneye bakoresheje ikoranabuhanga.
Muhire John, Umuhuzabikorwa wa “Irembo” muri Rwanda Online ku rwego rw’Intara y’Iburasirazuba, avuga ko bateguye guhugura abashinzwe gutanga ibyangombwa bitandukanye abaturage bakenera mu rwego rwo kugira ngo aba bakozi basobanukirwe iyo gahunda neza.
Yagize ati “Twararebye dusanga ubwitabire bw’abaturage kuri iyi gahunda ya “Irembo” butaragera ku kigereranyo twifuza. Ni yo mpamvu twateguye aya mahugurwa kugira ngo twongere ubumenyi ku mikorere n’imikoreshereze yabwo kandi tunashishikarize aba bakozi kumva ko iki gikorwa bakwiye kukigira icyabo.”
Muhire avuga ko kugira ngo iki gikorwa kirusheho kugenda neza, bityo n’umuturage ntazongere kujya gutonda umurongo ashaka ibyangombwa, ngo hagiye gushyirwaho abakozi (Agents) ba “Irembo” muri ‘centres’ zo mu midugudu no mu tugari. Aba bakozi bakazajya bafasha abaturage kubona ibyangombwa binyuze mu Irembo.
Ntirandekura Cyprien ushinzwe irangamimerere mu Murenge wa Kiramuruzi, avuga ko bajyaga bahura n’imbogamizi muri iyi gahunda ya Irembo, ahanini zishingiye ku bikoresho bidahagije. Gusa ngo bakaba nta n’ubumenyi buhagije bari bafite ku mikoreshereze y’ubu buryo.
Agira ati “Mbashije kumenya neza imikoreshereze y’uburyo bwa Irembo. Twajyaga tugira ikibazo cya ‘network’, ariko ubwo hagiye gushyirwaho abakozi bazajya batwunganira mu guha abaturage serivise, ubu serivisi twajyaga duha abaturage zigiye kwihuta.”
Izi serivise za Irembo zatangijwe tariki ya 1 Nzeli 2014, zigamije korohereza abaturage gusaba ibyangombwa, byaba ari ibishya cyanwa se ibyangiritse ndetse n’ibyazimiye. Ubwitabire bw’abaturage bamaze kuyigana bukaba bugera kuri 85%.
Ibitekerezo ( 1 )
Muraho ndi umwe mubantu batangiranye n’urwo rubuga rwo ku irembo gusa hari ikibazo abayobozi bo muri icyo kigo cyane cyane aba technicians bagomba gukosora. Website ubwayo server zayo ntizibasha guhaza guhaza abagenerwabikorwa kuko baba ari benshi then website ikagenda nabi kandi gahoro (Loadind) ikindi ni uko nubwo bashyira ingufu cyane mu gukanguririra abatanga service bwa nyuma ( Etat civil na ba Land notaries) si ibyo gusa bagomba gukora mobilisation mu baturage bakamenya IREMBO ni iki?kuko kugeza ubu aho dukorera hatandukanye bamwe ntibaramenya ibyo tubakorera uretse kubikora kuko Leta yababwiye ko ntahandi bagomba guca uretse mu irembo. nge kubwanjye nabasabaga ibi bikurikira kugira ngo uru Rubuga rukore kandi rugeze ku banyarwanda ibyo byiza Leta ibifuriza.
1. Gutanga amahugurwa ku buryo burambuye kubantu bafitanye isano n’IREMBO
2. Gukora ubukangurambaga ndetse babinyujije mu manama atandukanye ibyiza n’impamvu IREMBO rihari
3. Gukora maintenance nyayo ibyo bikaba Reba aba technicien bo mu IREMBO.
4. Gutanga ibikoresho kubabigenewe aha navuga ( Agents, Etat civil, Land notaries)
iyo nibikorwa neza urubuga irembo ruzakora neza kandi mpamya ko ntazindi mbogamizi zizabonekamo murakoze.


text:
Kwizirika umukanda ni byo byatumye bitwa abami b’umushumi (Igice cya II)
Bakunzi bacu, twateruye tubagezaho ibirebana n’abami b’umushumi igice cya mbere, reka twanzike dukomeze amateka yaranze urwa Gasabo, kuri iki gice tuzanzure mu nomero itaha.
Ntawakwirengagiza ubwoko bw’Abatsobe na bwo ngo bukomoka kuri Gihanga, kuko ngo uwo bakomokaho witwa Rutsobe ari umuhungu yabyaye hanze. Uyu muryango na wo ukaba waraje kubahwa ibwami kubera imihango y’ubwiru wakoraga, dore ko ngo banagiraga ingoma yabo yitwa Rwamo na ho umurwa baturagaho ukaba wari i Kinyambi muri Runda. (...)
Bakunzi bacu, twateruye tubagezaho ibirebana n’abami b’umushumi igice cya mbere, reka twanzike dukomeze amateka yaranze urwa Gasabo, kuri iki gice tuzanzure mu nomero itaha.
Ntawakwirengagiza ubwoko bw’Abatsobe na bwo ngo bukomoka kuri Gihanga, kuko ngo uwo bakomokaho witwa Rutsobe ari umuhungu yabyaye hanze. Uyu muryango na wo ukaba waraje kubahwa ibwami kubera imihango y’ubwiru wakoraga, dore ko ngo banagiraga ingoma yabo yitwa Rwamo na ho umurwa baturagaho ukaba wari i Kinyambi muri Runda.
Umuryango w’Abatsobe wari ufite agaciro mu butegetsi bwite bw’igihugu kuko bari bashinzwe imihango y’Ubwiru ijyanye n’umuganura bagatura mu karere k’u Bumbogo bakagira n’umutwe w’ingabo bayoboraga witwa Gakondo ukomoka kuri Gihanga.
Ikindi kivugwa kuri Gihanga ni uko igihugu yategekaga cyarengaga imbibi z’u Rwanda tuzi ubu. Ibi bigashingirwa ku ntekerezo zigaragaza ko ubutegetsi bwe bwageraga hakurya mu Burengerazuba bwa Congo aho bitaga mu Bunyabungo ndetse n’ahitwa Buhindangoma hakurya muri Rucuru.
Ahandi hagaragara ibirari by’amateka bishobora kwemeza ko Gihanga yabayeho ni mu majyaruguru y’u Rwanda ahitwa Buhanga hagati ya Nyamutera na Nyakinama ku bazi amazina y’uturere twa kera. Aha hagaragaraga ibigabiro by’aho uyu mwami yari atuye ariko umuntu akaba atakwemeza ko ibyo bigabiro bigihari magingo aya kubera ibikorwa by’ubuhinzi n’imiturire.
Imwe mu mihango yakorerwaga muri aka gace ni iyakorwaga ku mfizi yitwa Rugira ngo yabanaga n’inka zitwa Ingizi nk’uko uyu munyamateka abivuga. Iyi mihango ngo yaba yaratangiye ku ngoma y’umwami Yuhi II Gahima ari na bwo umutwe w’ingabo zitwa Gakondo zatandukanaga n’izitwa Abangakugoma nyuma aba Bangakugoma bakoherezwa kuba hariya mu Buhanga. Undi murwa wa Gihanga uvugwa mu mateka, ni uwari ahitwa Nyamirembe cyangwa se Humure yo mu Mutara, aho uyu mwami ngo yaba yarageneye umuhungu we Kanyarwanda ngo azabe ari we umusimbura ku ngoma amaze gutanga.
*Gihanga yarongoye abagore benshi
Ikindi amateka garagaza, avuga ko Gihanga yagiye abyara abana batandukanye badahuje ba nyina kuko na we yari afite abagore benshi nk’uko byari bisanzwe bimenyerewe mu Rwanda rwo ha mbere.
Umugore wa mbere wa Gihanga ari uwitwa Nyamususa akaba umukobwa wa Jeni uturuka mu bwoko bw’Abarenge akaba yarabyaranye n’uyu mugore Kanyarwanda Gahima (Wamusimbuye ku Ngoma), Kanyandorwa Sabugabo se wa Mushambo ukomokwaho n’ubwoko bw’Abashambo (Wabaye Umwami wo mu Ndorwa) ndetse n’uwitwa Kanyabugesera Mugondo se wa Muhondogo sekuruza w’ubwoko Abahondogo (Bategetse u Bugesera), ndetse na Nyirarucyaba umukuramberekazi w’ubwoko bw’Abacyaba (Bategekaga Ingoma y’u Bugara).
Gihanga yarongoye kandi Nyangobero ukomoka mu Bunyabungo (Intara ya Kivu y’Amajyepfo) barabyarana Kanyabungo Ngabo waje gutegeka mu Bunyabungo ndetse arongora na Nyirampirangwe babyarana Gashubi se wa Gashingo ukomokwaho n’abitwa Abashingo ndetse ngo babyarana n’undi mwana witwa Gafomo.
Gihanga yari afite undi mugore w’inshoreke witwaga Nyirarutsobe babyarana Rutsobe umukurambere w’abo mu bwoko bw’Abatsobe.
Reka dusubikire ahangaha tuzakomeza mu nomero yacu itaha turebera hamwe ibijyanye na Kanyarwanda Gahima, Yuhi Musindi, Ndahiro Ruyange, Ndoba, Samembe na Nsoro Samukondo.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
IBINTU 4 UMUKRISTO AKWIYE KUBAKA MU MIBEREHO YE. (Igice cya mbere). Rev. Mugiraneza.
Hari impamvu zatumye abakristo bo mu Itorero rya mbere bari bashikamye mu byo kwizera, byatumaga bemera no gutotezwa bazira Yesu Kristo. Mu gitabo cy’Ibyakozwe n’Intumwa 2:42 herekana aho bakuraga ubushobozi bwo gutsinda ibihe bibi barimo:"Bahoraga bashishikariye ibyo intumwa zigishaga, bagasangira ibyabo, no kumanyagura umutsima no gusenga." Izi zikaba ari inkingi 4 bari bubakiye ho imibereho yabo ya gikristo. Buri inkingi muri izi uko ari enye yari ifite icyo ivuze:
1. Gukunda inyigisho (teaching) kugira umwete bakaba mu materaniro y’abera bakakira ijambo ry’Imana, byabagiriraga umumaro wo gusobanukirwa neza ibyo bizera. Bakamenya n’impamvu bahisemo gukurikira Yesu n’ingororano bifite, bahoranaga ubugingo bwuzuye ijambo ry’ubugingo.
2. Gusangira ibyabo (fellowship) guhurira hamwe nk’itsinda bagasengana, bagasangira ibyabo byo bongeraga imbaraga mu mibereho ya gikristo. Ibuka ko Yesu yavuze ati: “Gutanga bihesha umugisha kuruta guhabwa.” (Ibyakozwe n’Intumwa 20:35) Gusangira ibyo bari bafite byongeraga urukundo hagati yabo.
3. Kwegera ameza y’Umwami (Holy Communion) bituma umukristo aba mubusabane bukomeye na Yesu Kristo kuko aba yibuka urukundo ruhebuje rwatumye amwitangira.
4. Gusenga, tubona ko gusenga kwagiye kuba umuyoboro wahuzaga Imana n’abayizera bose ikabatabara. Iyo basengaga bagiraga imbaraga zituma badatinya ibyo babakangishaga, kubera gusenga Imana yakoraga ibitangaza byishi hagati muribo.
Kubamenyereye gutwara imodoka mbere yo guhaguruka hari ibintu babanza gusuzuma kugira ngo bamenye ko imodoka imeze neza ntakibazo iza kubateza. Muri byo harimo gusuzuma amapine imodoka iza kugendesha. Ni ubwo ifite amapine ane iyo abonye hari irifite umwuka muke arabanza akawongeramo, haba hari iryatobotse akarisimbuza akabona kugenda.
Umukristo mwiza akwiye kugenzura niba izi nkingi4 twavuze azifite kugira zimufashe mu rugendo rujya mu ijuru ngo agire imibeho y’umwuka yubakitse neza, bimufashe kunesha ibyo ahura nabyo. (Biracyaza)......


text:
Imana ibasha guhindura imivumo kuba imigisha
Aramusubiza ati “ ibyo Uwiteka ashyize mu kanwa kanjye sinkwiriye kwirina akaba aribyo mvuga?”Kubara 23.12
Aya magambo yavuzwe na Balamu ubwo yarabajijwe impamvu yamutumye kuvuma abisirayeli yarangiza aho kubavuma akabahesha umugisha.
Iyo usomye Bibiliya neza ugenda ubona ukuntu Imana yagiye ibana n’ab’ Isirayeli, bwari ubwoko yari yaritoranirije, ikindi yari yarabahaye amasezerano akomeye atarashoboraga kuvogerwa n’umuntu uwo ariwe wese. Balaki rero yari amaze kubona ko ari ubwoko bukomeye ubwo batsindaga abamori, barangiza bakabamba amahema mu gihugu cy’i Mowabu.
Uyu mugabo rero agira ubwoba ko nawe bashobora kumutera bakamutsinda niko gutuma kuri Balaki kugira ngo aze abamuvumire, kubw’amaturo yari ahawe yabuze uko ahakana yemera kujya kuvuma ubwoko yari azi neza ko butavumika.
Nubwo yabanje kuruhanya n’indogobe ye, yaruhanyije nayo ahagurutswa no kujya kuvumisha abisirayeli amagambo ava mukanwa ke ariko Imana imwuzuzamo amagambo y’umugisha, atangira kubahanurira ibyiza, nicyo cyatumye Balamu amubaza impamvu amutengushye, nawe akamusubiza ko icyo Imana yashyize mukanwa ke aricyo yakoze.
Ibi biratugaragariza uburyo uyu muhanuzi nubwo yitwararitse agahanura ibyo Imana yashyize muri we, ko yashutswe cyangwa se yakuruwe n’ingemu yohererejwe na Balamu, yazikubise amaso abura uko yikura mu mutego ariko mu byukuri Imana yari yamubujije. Cyakora kubwo guhatiriza Imana iramureka aragenda ajya kuvuma ubwo bwoko.
Nyamara ubwoko bw’Imana ntabwo buvumika, amagambo yo kubavuma Imana iyahinduramo umugisha.
Uyu munsi ndaguhumuriza mwene data nkubwira ngo ntiwongere gutinya, Imana burya ikuburanira udahari! Abisirayeli bo ntibari bazi ibiri kubera hagati ya Balamu na Balaki ariko Imana yo yari ihari, Imana yacu irakomeye ni Imana ihindura imivumo kuba imigisha.


text:
Minisitiri w’Urubyiruko n’Ikoranabuhanga, Nsengimana Jean Philbert, arashimangira ko urubyiruko rw’u Rwanda rumaze kuba nk’ingabo zihora ziteguye.
Ibi yabigarutseho ubwo yatangizaga ku nshuro ya gatatu Inkera y’Imihigo y’umwaka wa 2014.
Inkera y’imihigo ni urubuga urubyiruko ruhuriramo mu kureba intambwe imaze guterwa ndetse no guhana ibitekerezo mu kureba aho igihugu kigana.
Minisitiri Nsengimana yashimye cyane intambwe urubyiruko rw’u Rwanda rugenda rutera ndetse anagaruka ku ruhare rwarwo mu gushyira mu bikorwa gahunda za Leta ndetse n’umurava rurushaho kugaragaza, arugereranya n’ingabo yahawe inshingano zo kuyobora.
Yagize ati "Kera ngihabwa inshingano zo kuyobora urubyiruko, bitewe n’uko ari urugamba, nagombaga kwibona nka Jenerali. Nareba inyuma kugeza ku musirikare wo hasi .... Wakohereza ubutumwa ntubone igisubizo. Ariko ubu iyo nkanze rimwe kuri WhatsApp mpita mbona ubutumwa ibihumbi bitanu bugarutse buva mu Ntore.”
Yakomeje ati "Ubu noneho nabwira Umugaba mukuru w’ingabo akanshyiriraho za nyenyeri. Ubu nshobora kuvuga nemye ko mfite ingabo kandi nemerewe kwitwa Jenerali. Ni ko bimeze! Ubu no muri mwe harimo Abajenerali, Abakoloneli, ba Major n’abandi.”
Minisitiri Nsengimana yibukije urubyiruko ko ari bo mbaraga z’igihugu bityo asaba Abanyarwanda bose ko babyumva, abanyamahanga cyane cyane yibutsa umwanzi ko agomba kubyumva kurushaho kuko ngo ntaho yamenera urubyiruko rw’u Rwanda rufite intego yo kudasubiza igihugu inyuma.
Mu nsanganyamatsiko igira iti "Twahisemo kuba umusingi w’iterambere”, urubyiruko rusanga 2000 rwo mu Rwanda hose ruteraniye i Kigali mu Nkera y’Imihigo izamara iminsi itatu aho izasorezwa rimwe n’Inama y’Igihugu y’Umushyikirano tariki 19 Ukuboza 2014.
Ku nshuro ya mbere kandi iyi Nkera y’Imihigo yitabiriwe n’urubyiruko rw’u Burundi rwaje kwiga aho bagenzi barwo bo mu Rwanda bageze dore ko muri iyi minsi itatu irimo n’imurikabikorwa by’urubyiruko rusaga 90 rukora imirimo itandukanye mu rwego rwo kwiteza imbere.


text:
INZARA IRAGARIKA INGOGO MURI RUTSIRO-ABAHUTU BATSWE AMASAMBU BAYAGIRA IBIKINGI
ndavuga nti reka nyizanire ba bacuti banjye dusangiye urubuga " iwacu1.com " .
ni imwe muri nyinshi z'akababaro abaturage bo mu Rwanda bahura nako kagendanye no kwicishwa inzara n'ibindi bibi byinshi.
Ntabatindiye rero wa mugani w'Indamutsa nimwihere amaso :
Inkuru yashyizwe kuli internet na Pierre Misago.
Muraho banyarwanda bavandimwe, mbera na mbere mbanje kubifuriza umwaka mushya muhire wa 2010.
Muri make rero ejo ku cyumweru kuwa 3/1/2010 mu makuru yanyuze kuri radio Rwanda saa moya z'umugoroba; mu gice cy amakuru cyitwa IBIVUGWA IWACU; umunyamakurukazi witwa Kanyumba Beyata uhagarariye ORINFOR mu turere twa Karongi na Rutsiro, mu nkuru ye ijyanye n'ivugurura ry'ubuhinzi ry'ahitwa Manihira muri Rutsiro yatangiye agira ati: Iyo abaturage baho hantu bumvise ko hari umunyamakuru ugeze muri ako karare baza biruka kugirango bamugezeho akababaro kabo batewe n'inzara bafite kubera ibyiswe ivugurura ry'ubuhinzi muli ako Karere. Mu bumvikanye muri icyo kiganiro harimo umubyeyi witwa Musabyimana Madelena wagize ati turashonje rwose kubera ko imilima yacu badutegetse kuyigurisha ati ahantu hari ubutaka bwiza twahingaga ibirayi ubu bahateye icyayi, ati barazaga bakaduha amafranga y'intica ntikize ingana n'ibihumbi 600 kw' isambu ingana na hegitari kandi irimo inzu, ati kandi ntibigeze batwereka ahandi dutura none ayo mafranga twarayamaze twirirwa bamwe tubungera dusabiriza. Yagize ati kandi aho bamwe basigaranye hatatewe icyayi babujije abaturage kuhatera ibijumba kandi byari bimwe mu biribwa biramira abaturage muli ako karere. Ngo no kubashakaga guhinga muli iyi minsi barababujije ngo babategekako bose bazatangira guhingira rimwe mu kwezi kwa kabiri kandi bagahinga ibiribwa abayobozi bazabahitiramo. Ikindi yavuze ni uko ngo babategetse gutema intoki ngo bababeshya ko zirwaye indwara ya kirabiranya, ngo ahubwo ari ukugirango insina zicibwe muli ako karere. Ngo uwatindaga gutema urutoki rwe ngo bamucaga amfranga 5000.
Umunyamakuru yarangije abaza umuyobozi w'akarere ka Rutsiro ngo agire icyo avuga kuli ibyo bibazo yagize ati: Twafashe amasambu y'abaturage tuyaha abahinga icyayi, amasambu y'abaturage yagurwaga hagati ya 600.000 na 1.000.000 bitewe n'uko isambu ingana. ati ibyo twabikoze duteganya ko abaturage bazajya bakora muli icyo cyayi bagahembwa amafranga 600 (1.05 mu madolari) ku munsi akaba aribyo bibatunga.
Mu byukuri rero ibyo ntibyagenze gutyo kuko abaturage bashonje, kandi babuze kivugira mu gihe bafite abiyita intumwa zabo kandi bakabihemberwa.
Ngayo nguko mukomeze mugire umwaka mwiza bavandimwe; uwashobora kugira icyo akora kugirango akababaro k'abaturage kagabanyuke yaba akoreye Imana.


text:
Ubwo yari mu Kagari ka Kibingo, mu Murenge wa Gihombo, kuri uyu wa Gatatu tariki ya 12 Ukwakira 2016, Guverineri Munyantwari yakirijwe ibibazo birimo iby’imitungo, ibijyanye n’ibyiciro by’ubudehe, amakimbirane mu ngo, ubukene n’ibindi byinshi.
Habimana Modeste, umwe batanze ikibazo yagize ati “Ikibazo dufite, ni abaturage bangirijwe n’ikorwa ry’umuhanda Tyazo- Karongi, nk’ubu inzu zacu ziri ku manegeka, abandi umuhanda waciye mu ikawa zabo, bamwe barishyuwe abandi turi mu gihirahiro.”
Murorunkwere Anathalie ati “Umugabo yarantaye ansigira abana batandatu, ajyana umwe yari yarabyaye ahandi, maze kwishyura mituweli y’abana banjye, ngiye kwivuza baranga ngo keretse nishyuriye n’umugabo n’uwo mwana kandi barantaye, ntazi iyo bari.”
Nyuma y’ibi bibazo n’ibindi byinshi abaturage bagaragaje, Guverineri Munyentwali yabihaye umurongo ndetse bimwe bikemurirwa aho.
Nyuma yo kuganira n’abaturage, Guverineri Munyantwali yabwiye IGIHE ko na we yabonye ibibazo muri iyi ntara ari byinshi bitewe n’umwanya wose yamaze abyakira ariko ko igikwiye ari uko bakora mu buryo birangizwa kandi abaturage bakanyurwa.
Ati “Mu byukuri nanjye nkurikije akagari kamwe twari turimo, nabonye ibibazo ari byinshi kuko wabonye ko umwanya twageze hano wose twakiriye ibibazo, niyo mpamvu navuga ko igikwiye ari uko twakora mu buryo tubirangiza. Rimwe na rimwe hari igihe usanga n’umuyobozi yaracyakiriye ariko noneho icyo twakiriye kibone umwanzuro kive mu nzira, no kugerageza gusobanurira abaturage bakanyurwa."
Guverineri Munyentwali agiye kuyobora Intara y’u Burengerazuba asimbuye Caritas Mukandasira wari uyimazemo imyaka ibiri n’igice.
Yasabye abaturage ubufatanye mu mikoranire kuko ari wo musingi w’iterambere rirambye.


text:
Title: MDR mu mayira abiri
Author: GASIMBA Faransisiko Saveri
Date: 1993-07
Genre: Book
Description: Muri iki gitabo kitwa M.D.R MU MAYIRA ABIRI cyanditswe na GASIMBA François Xavier, gifite impapuro 18 zigizwe n'imirongo migari ikurikira:
- M.D.R.ishyaka rya rubanda ryaba rirwaye mu mutwe?
- Niba Karamira na Murego bashaka ishyaka ryo gutera ubwoba abatutsi bo kuki batajya muri C.D.R NTAGATIFU igamije guhuza ubwoko bwatowe bw'abaparmehutu ,ibyo bakabigeraho batsemba abatutsi n'ibyitso!
- Amashyaka mvuguruzabutegetsi yaguye mu mutego!
- Impano ya Perezida wa Repuburika iraroze!
Language: Kinyarwanda
Pages: 18
Repository: NUR
Call Number/Shelving Location: unknown
Identifier: NUR_pub__MDR mu mayira abiri_0001 - 0018


text:
Rwanda | Rulindo: abanyamabanga nshingwabikorwa b’utugari bongerewe ubumenyi.
Abanyamabanga nshingwabikorwa b’utugari bo mu karere ka Rulindo bamaze iminsi ibiri bahugurwa na RALGA , ku bintu bitandukanye bijyanye n’ishingano zabo mu kazi bakora .
Mu byo bahuguwemo, ngo harimo ibyo bari batuwe bazi ,harimo kandi ibindi bishyashya batari bazi ,bamwe muri bo bavuga ko hari ubwo inzego zibakuriye zabagonganishaga, kubera kutamenya ko hari ibyo bafitiye uburenganzira bwo gukora.
Ingabe Issa ,umunyamabanga nshingwabikorwa w’akagari ka kigarama gaherereye mu murenge wa masoro,Yagize ati “nyuma yo kumara iminsi ibiri ndi mu ishuri ,ndahamya ko hari ubumenyi bwinshi mpungukiye ,kandi hari n’ibindi mpakuye ntari nzi ko biri mu nshingano zanjye.â€
ubu rero icyo ngiye gukora, ni ukongera imbaraga mu kazi, by’umwihariko ntanga service nziza, nk’uko biri mu nshingano zanjye.â€
Akomeza atanga urugero rw’ukuntu inzego zibakuriye zabagonganishaga mu kazi,ariko ngo bamenye neza uburenganzira bwabo ,kuko nta kwivanga mu kazi.
Akimana Bibiyana umunyamabanga nshingwabikorwa w’akagari ka nvuzo,
atiâ€amahugurwa nyakuyemo kunoza service ‘kubahiriza hagunda za leta ,gukura abaturage mu bukene, Ingamba ni uko ngiye kuzamura iterambere ryihuse umuturage mukure ahantu mugeze ahandi kuko ari twe tuba turi hafi y’abaturage nitwe tuba tuzi imibereho yabo cyane kurusha inzego zindi zo hejuru.
Muragwa Vincent impuguke mu guhugura abayobozi b’inzego z’ibanze Yagize ati “hari ibyo batari bazi hari n’ibyo bazi ,tuba tugira ngo tubongerere ubumenyi ikindi ni uko bahura bakigiranaho kuko ntibaba banganya ubumenyi mu bijyanye  n’imiyoborere y’inzego z’ibanzeâ€
Mu byo bahuguwe harimo ibijyanye no kurangiza imanza,ubusanzwe bikorwa  n’abanyamategeko babigize umwuga ariko ubu abanyamabanga nshingwabikorwa b’utugari bashobora kurangiza imanza.
Muragwa avuga ko Aba bayobozi ngo bateye intambwe ikomeye.ikirushijeho kandi ngo barushijeho kwigirira icyizere ngo kuko hari ibyo bakoraga bashidikanya.
umuyobozi w’akagari ni we muyobozi wo hasi witwa umukozi wa leta ,ngo akaba ari muri urwo rwego agomba kugira ubumenyi buhagije mu miyoborere myiza.
RALGA,yatangije amahugurwa ku bayobozi b’ibanze tariki 14/9/2012, imuhanga. RALGA kandi yanahubatse ikigo cyo guhuguriramo abayobozi bo mu nzego z’ibanze, ikigo kitwa Local Government Institute.


text:
mer.
05
mars
2014
Kuri uyu wa gatatu w’ivu, muri Katederali ya Diyosezi ya Byumbwa hatuwe igitambo cy’Ukarisitiya cyahuje ibigo bitatu by’amashuri: Groupe scolaire Saint Augustin abantu benshi bazi ku izina rya EP Catholique, Academie de la Salles na Groupe scolaire INYANGE. Bari abanyeshuri bakabakaba ibihumbi birindwi (7.000) hamwe n’abarezi babo. Igitambo cy’Ukaristiya cyatuwe na Padiri Antoine NGAMIJE MIHIGO, Umuyobozo w’ikigo cya Groupe Scolaire Saint Augustin akaba anahagarariye amashuri muri Diyosezi Gatolika ya Byumba.
Mu nyigisho yaranzwe no kuvuga abana basubiramo, yibanze ku bigomba kuranga abakristu mu gisibo muri rusange n’abana by’umwihariko: Mu gisibo tugomba urangwa no gusenga, gufashanya no gusiba. Abana rero bagomba gusenga, gufasha abatishoboye no gusiba. Kuri iyi ngingo ya nyuma yo gusiba Padiri yasabye abana ko bagomba gusiba, kurekeraho gukora amakosa, ahubwo bakarangwa n’ubwitonzi n’umurava mu murimo wabo wo kwiga. Mu rwego rwo gufasha abatishoboye muri iki gihe cy’igisibo, Padiri yavuze ko ituro ry’uwo munsi rizavamo infashanyo yo gufasha abanyeshuri b’abakene.
Inyigisho irangiye , hatayeho umuhango wo gusigwa ivu. Padiri yavuze ko uwo ari we wese ubishaka yaza agasigwa ivu apfa kuba gusa yemera guhinduka no kugarukira Imana kuko ari cyo gisobanuro cy’uyu muhango w’ivu: GUHINDUKA NO KUGARUUKIRA IMANA.
A. Viateur


text:
Bimwe mu biranga ba Anastase
Ni umuntu w’umuhanga uvuga amagambo make, kandi utajya ashaka kuvuga ibimwerekeyeho ahubwo agahora yibaza ibyo abandi bamuvugaho
Nubwo abona amafaranga mu buryo bumworoheye, Athanase agira ubugugu, usanga adapfa kurekura, agahangayikishwa no kuba nta mafaranga afite kuko icyo yakora cyose kirayamwinjiriza.
Ni umuntu witanga kandi utajya wemera gutsindwa, arahatana akagera ku ntego ye.
Athanase ni umuntu ukunze kugirana ibibazo n’umuryango we bitewe n’uko atajya afata imyanzuro ihamye, icyo yemeye sicyo akora usanga yakoze ibitandukanye.
Nubwo acishamo agasabana, ajya agira n’igihe akaba nyamwigendaho kugira ngo yemeze koko ko hari icyo we ubwe yishoboreye.
Akunda ubutabera aba yumva yanarwana cyangwa agakora icyo ashoboye ariko agatabara abarengana.
Athanase akunda imikino ngororamubiri, imirimo y’amaboko ndetse ahora yifuza guhirwa no gutsinda mu byo yerekejeho amaboko.


text:
sam.
08
janv.
2011
KU WA MBERE
ISOMO RYA MBERE
Isomo ryo mu ibaruwa yandikiwe Abahebureyi (Heb 5,1-10)
Bavandimwe, 1umuherezabitambo mukuru wese atorwa mu bantu, kandi agashyirirwaho gufasha abantu mu mubano wabo n’Imam; ashinzwe guhereza amaturo n’ibitambo bihongerera ibyaha. 2Ubwo na we ari umunyantege nke muri byinshi, ashobora kumva abatarasobanukirwa bagihuzagurika; 3kandi nk’uko atambirira ibyaha by’imbaga, na we aboneraho guhongerera ibye bwite. 4Nta wiha ubwe bwite icyo cyubahiro, ahubwo gihabwa uwo Imana ibihamagariye, kimwe na Aroni. 5Mbese nk’uko Kristu atihaye ubwe iryo kuzo ryo kuba Umuherezagitambo mukuru, ahubwo akaba yararihawe n’Uwamubwiye ati «Uri Umwana wanjye, ni jye wakwibyariye uyu munsi» ; 6kimwe n’uko avuga ahandi ati«Uri umuherezagitambo iteka ryose, wo mu cyiciro cya Malekisedeki.»7Mu gihe cy’imibereho ye yo ku isi, ni We wasengaga ba mu miborogo n’amarira, abitura Uwashoboraga kumurokora urupfu, maze arumvirwa kuko yagororokeye lmana. 8Nubwo yari Mwana bwose, ibyo yababaye byamwigishije kumvira; 9maze aho amariye kuba intagereranywa, abamwumvira bo se abaviramo isoko y’ubucungurwe bw’iteka. 10Imana yamugize Umuherezagitambo mukuru wo mu cyiciro cya Malekisedeki.
ZABURI (Zab 110 (109), 1,2,3)
Inyik/ Uri Untuherezabitambo iteka ryose: Kristu na Nyagasani.
Uhoraho yabwiye Umutegetsi wanjye ati
«Icara iburyo bwanjye,
kugeza igihe abanzi bawe
mbagira umusego w’ibirenge byawe!» .
Inkoni yawe y’ubutegetsi yuje ububasha,
Uhoraho azayirambura igere kure, uhereye i Siyoni:
«Ganza, ugenge abanzi bagukikije!»
Wahawe ubutware kuva ukivuka,
Wimikirwa ku misozi mitagatifu;
«Mbese nk’urume rutonda rnu museke,
uko ni ko nakwibyariye!»
Uhoraho yarabirahiriye,
kandi ntazisubiraho na gato,
ati «Uri umuherezabitambo iteka ryose,
ku buryo bwa Malekisedeki.»
IBANGONDIRIMBO RIBANZIRIZA IV ANJILI (Heb 4,12)
Alleluya Alleluya.
Ijambo ry’Imana ni irinyabuzima, ni irinyabushobozi,
kandi rigacengera ibitekerezo by’umutima.
Alleluya.
IVANJILI
+ Amagambo yo mu lvanjili ntagatifu uko yanditswe na Mariko (Mk 2, 18-22)
18Umunsi umwe, abigishwa ba Yohani n’Abafarizayi bari basibye kurya. Nuko baraza babaza Yezu bati «Ni iki gituma abigishwa ba Yohani n’Abafarizayi basiba kurya, naho abigishwa bawe ntibasibe?» 19Yezu arabasubiza ati «Birakwiye se ko abakwe basiba kurya, umukwe akiri kumwe na bo? Igihe cyose bakiri kumwe n’umukwe ntibakwiye gusiba kurya. 20Ariko hari igihe umukwe azabavanwamo, ubwo rero bazasiba kurya kuri uwo munsi. 21Nta we utera igitambaro gishya ku mwenda ushaje, kuko abigenje atyo, igishya cyakurura igishaje maze umwenda ukarushaho gucika. 22Nta n’ushyira divayi nshya mu masaho ashaje, kuko divayi yasandaza amasaho maze divayi ikameneka, n’amasaho agapfa ubusa. Ubundi divayi nshya bajye bayishyira mu masaho mashya!.»


text:
Ubukene butera amahirwe ubwo ari ubwo
Matayo 5:3 ‘’ Hahirwa abakene mu miytima yabo kuko ubwami bwo mu ijuru ari ubwabo.
Ubukene ni ijambo risobanura kubura ikintu runaka cy’ingenzi. Dukoresha iri jambo tuvuga ababuze amafaranga, ibiryo, imyambaro, n’ibindi bintu by’ibanze umuntu akenera.
Mu buzima busanzwe ubukene ni ikibazo gikomeye ndetse ni ibyago bigwirira umuntu. Mu buzima bw’Umwuka, ubukene busobanura ko umuntu abuze ibintu runaka imibereho ye y’Umwuka yifuza kandi ikeneye.
Ku ruhande rumwe, imwe mu ndwara zikomeye mu Mwuka ni ukuba mu buzima bwihagije, kumva ko umuntu ntacyo akeneye, ko ntacyo abura. Mu gitabo cya Luka, Bibiliya ivuga umufarisayo ndetse n’umutunzi bahuye n’akaga gakomeye ko kwiyemera mu Mwuka bikabaviramo ibyago bikomeye byo kutegera Imana.
Ku rundi ruhande, kumenya ubukene bwo mu Mwuka ni intambwe y’ingenzi buri mukristo nyawe agomba gutera. Ibi nibyo bibyara ishyaka ryo mu Mwuka, inyota yo kwegera Imana ndetse ni nayo ntangiriro y’ububyutse.
Ingero z’abantu baranzwe n’ubukene bwo mu Mwuka bikabaviramo amahirwe menshi. Muri bo harimo nka Nikodemu (Yohana 3). Uyu yaranzwe no gushaka Yesu nijoro agamije kumenya no gusobanukirwa.
Nk’uko tubikura mu mibereho ya Nikodemu, hari ibintu 3 biranga umukene wo mu Mwuka:
1. Guca bugufi
2. Kutanyurwa n’urwego umuntu ariho ndetse no guhora yifuza kumenya
3. Gukoresha amahirwe yose abonetse mu kwwiga no gutera imbere mu Mwuka.
Ukwiye kwiyumvamo ubukene bwo mu Mwuka, ugahora wahagizwa no gushakashaka uko wamenya ibyo Umwami Imana ishaka, waba ubaye umunyamahirwe mu maso y’Imana. Imana iguhe umugisha kandi ihaze inyota yawe mu buryo bw’Umwuka. Amen.


text:
Umuhanuzi mwiza abera igisubizo abandi- Bishop Tom Rwagasana
Umuvugizi wungirije w’itorero rya Pantekoti ryo mu Rwanda ADEPR Bishop Tom Rwagasana yakebuye abahanuzi bakoresha impano zabo nabi, avuga ko ubundi umuhanuzi mwiza abera igisubizo abandi.
Ibi akaba yabivuze mu mwanya w’ijambo ry’Imana ubwo abanyeshuri bagera kuri 275 bashyikirizwaga n’Ururembo rw’umujyi wa Kigali impamyabumenyi zabo, nyuma yo kurangiza amasomo yabo mu ishuri ry’abahanuzi.
Yifashishije ijambo ry’Imana riboneka mu gitabo 2 Abami 4:1-4, Bishop Tom yavuze ko Elisa yari umuhanuzi mwiza kuko yabashije kubera igisubizo Abisirayeli icyo gihe n’ubu akaba akibukwa. Ati ‘’Umuhanuzi mwiza ni ubera igisubizo abandi.’’
Uhagarariye abarangije amasomo yabo muri iri shuri ashima cyane ubuyobozi bwa ADEPR bwabatekerejeho bukabashyiriraho ishuri, kuko ngo bizatuma badakoresha impano zabo mu kavuyo. Yakomeje avuga ko ubwo bigaga bakoze ibikorwa bitandukanye birimo amatsinda yo kubateza imbere 39, kugurira abatishoboye 100 ubwisungane mu kwivuza, no gutanga umusanzu wabo ku nyubako za Gisozi ndetse n’urusengero rwa ADEPR-Nyarugenge.
Umushumba w’Ururembo rw’Umujyi wa Kigali Rev Pastor Emmanuel Rurangirwa yavuze ko iri shuri ryagiyeho ngo rikumire abahanuzi b’ibinyoma n’abakunda byacitse.
Umuvugizi wa ADEPR Bishop Sibomana Jean we yashimiye Ururembo wa Kigali rwashyizeho iri shuri, asaba abarirangijemo gukoresha impano zabo neza mu buryo butuma zibyarira umusaruro itorero aho gusenya.
Yakomeje asaba abahanuzi kwirinda gucuruza impano z’Imana, aboneraho n’umwanya wo gukebura abajya guhanuza, avuga ko ibyo biba bimeze nko kuraguza ntaho btaniye n’ubupfumu.
Uhagarariye Ministeri y’ubutegetsi bw’igihugu mu ijambo rye yashimiye ADEPR ku bikorwa by’indashyikirwa bigamije guteza imbere abakristo babo ndetse n’abanyarwanda muri rusange.
Kuva Ururembo rwa Kigali rwashyiraho ishuri ry’abahanuzi mu rweho rwo kwigisha abanyempano kuzikoresha uburyo bwubaka, hamaze kurangiza abagera ku 1043 bagenda biyongera uko umwaka utashye.


text:
Ibikoresho
Inyama ziseye (viandes hache) ikiro kimwe 1kg
Beef masala 1.
Ibitunguru 2
Tungulusumu 4
Maggi 2
Puwavuro(poivron ) 1 uyirape
Igi 1
Amavuta ya oliva 1l
Uko bikorwa
- Vanga inyama ziseye+ ibitunguru +Beef masala+ tungurusumu+maggi+ igi+ puwavuro ,maze ubisonge nk’ubugari ukoresheje umwuko cyangwa intoke. Iyo bidafatana neza ushyiramo ifarini. Bivange bikore bimere nk’ubugari( pate )
- Jyenda ufata ya pate wakoze ubumbe akangana n’igi usigeho utuvungu tw’umugati (chapelure) duke
- Teka amavuta ashyuhe cyane, bitewe n’isafuriya cyangwa ipanu ugiye gutekaho uko ingana ugomba gushyiramo amavuta y’azirengera ariko litiro 1 irahagije mu isafuriya nto. Ikikubwira ko zihiye zijya hasi.
- Ushyira twatundi wabumbye kuri platine (iplao ijya mu ifuru)
- Ugashyira mu ifuru
- Koresha umuriro muke 100 degre. Ureke zimare iminota 45


text:
Umuyobozi w’Akarere ka Rusizi, Harerimana Frederic, yabivuze kuri uyu wa 25 Nyakanga 2016, ubwo itsinda rigenzura imihigo y’uturere ryasuzumaga uko imihigo 65 aka karere kahize ihagaze.
Imwe muri iyo mihigo iri munsi ya 90% ni uwo gukwirakwiza amashanyarazi aho abaturage barenga ibihumbi 40 bashakaga amashanyarazi bakayabura, hari n’umuhigo wo gutera inka intanga na wo utaragezweho ndetse n’uwa Gaz,akavuga ko byatewe n’abafatanyabikorwa.
Nubwo iyo mihigo mike itagezweho ngo ntibyaca aka karere intege, kuko bo ngo basanga muri rusange imihigo kahize karayihiguye neza dore ko imihigo myinshi iri hejuru ya 90%.
Ati” Muri rusange twavuga ko uburyo twashyize mu bikorwa imihigo bishimishije ariko twagize imbogamizi zituma hari imihigo imwe n’imwe tutageze ku kigereranyo cya 90, twavuga nko gukwirakwiza amashanyarazi aho REG yabuze amakonteri ariko imihigo myinshi iri kuri 90%.”
Bamwe mu baturage bavuga ko bishimira ibikorwa by’imihigo kuko ngo bigaragarira mu mpinduka z’imibereho yabo haba mu bwisungane mu kwivuza aho aka karere kabaye aka mbere ku rwego rw’intara, gusa bakanenga umuhigo w’amashanyarazi kuko abayasabye atabagezeho.
Habyarimana Emmanuel yagize ati "Muri make ibikorwa akarere kakoze biragaragara hari nk’amazi yageze ku baturage aho dutuye muri Honga na Gatondo gusa ikibazo dusigaranye ni icyo kubona umuriro! Twibaza impamvu tutabona umuriro bikatuyobera.”
Ni igikorwa cyanitabiriwe n’abaturage b’ingeri zitandukanye barimo abahinzi, abanyabukorikori n’abandi bikorera ku giti cyabo.


text:
dim.
09
juin
2013
Amasomo yo kuri iki cyumweru aradushyira imbere urupfu n’uburyo rudutera akababaro n’agahinda tugasigara twibaza impamvu Imana yemeye ko ibyo bibaho. Ivanjili iratwereka Yezu agirira impuhwe umugore w’umupfakazi wari wapfushije umuhungu we w’ikinege, maze akamubwira amuhumuriza ati “Wirira!” Amasomo y’uyu munsi arifuza kutwumvisha uburyo urupfu turugendana ariko ko ukwemera dufite, nubwo kutatubuza gupfa, ruduha icyizere cy’izuka no kubaho nyuma y’urupfu.
Ari mu Isomo rya mbere ari no mu Ivanjili, abari bapfuye barongera kugarurirwa ubuzima, ariko ikindi gihe kizagera bongere guhura n’urupfu kuko arirwo maherezo y’ubuzima bwacu kuri iyi si. Uku gusubizwa ubuzima twumvise ariko, ni uburyo bwo kutubwira ko n’ubwo urupfu ruriho kandi rukaba rudutegereje, ntabwo arirwo rufite ijambo rya nyuma k’ubuzima bwacu. Imana nyir’ububasha niyo yonyine ishobora kudusubizamo umwuka tukongera kuba bazima. Iyo Mana rero niyo nyir’ubuzima, niyo ituma tugira impagarike n’ubugingo, niyo ituma urupfu rudashobora kudutera ubwoba.
Ukwemera niho kubera ingenzi, kuko gutuma tubaho tuzi ko uwo tubereyeho ashobora byose. Nubwo buri muntu wese atunguka mu maso y’urupfu ari wenyine, agahangara urwo rugamba rukomeye kandi rutoroshye nta wundi umufashije, nk’uko umwanditsi w’umufransa igihe yari atangiye gusamba yabivuze ati “noneho ubu ngubu nitwe babiri turebana (we n’urupfu)”, ukwemera gutuma duhangara urwo rugamba twizeye Yezu wazutse mu bapfuye maze tugakizwa n’izuka.
Ubuzima bwacu rero ntibwabereyeho kuzima, ahubwo bwaremewe kuba ab’Imana no kubana nayo.
P. Jean Damascène MUGIRANEZA


text:
Urwenya-Ibya Bwenge
Ibya Bwenge
Umukozi wo mu rugo witwaga Bwenge yakundaga kwiba inzoga ya boss hanyuma akongeramo amazi, noneho boss amaze kumuvumbura azana inzoga basukamo amazi igahinduka nk'amata.
Nuko asohotse umukozi aba aragotomeye ngo yongeremo amazi iba ihindutse nk'amata nuko biramuyobera, boss atashye ahamagara madam we ati "ubu dufashe umujura hano murugo", madam suguhurura, nuko umukozi yihindira mugikoni,nuko boss aratangira.
Boss: Bwenge we
Bwenge: karame ndakumva
Boss: ninde wanyweye inzoga yange??
Bwenge: (cwe araceceka)
Boss n'umujinya mwinshi: bwenge siwowe mbaza ninde wanyweye inzoga yange mushenzi???
Bwenge:(cwe araceceka)
Nuko boss afungura umuryango w'igikoni abaza bwenge ati "kuki nguhamagara ukitaba nakubaza ntunsubize??"
Bwenge: Ni ukuri boss uri hano mu gikoni nta kintu ushobora kumva uretse izina ryawe gusa, niba ubihakana injiramo nawe ubyumve.
Nuko boss yinjiramo ngo yemeze niba ari ukuri koko.
Bwenge: boss
Boss: yes ndakumva
Bwenge: ninde winjira mu cyumba cy'umuyaya iyo madamu yagiye ku kazi??
Boss: (cwe araceceka)
Bwenge: si wowe mbaza ninde warongoye umuyaya madamu adahari??
Boss: (cwe araceceka)
Nuko boss asohoka yabize icyuya ati: "uziko koko bwenge avuga ukuri sha hano wumva izina ryawe gusa pe ndumiwe!!!!!!!!"
Nuko madam aba yiteye hejuru ati "mukansobanurira neza ndumva mufitemo ubucabiranya."
Bwenge: oya ntabwo ni ukuri madam rwose niba ubihakana nawe injiramo wiyumvire!!!
N'umujinya mwinshi aba asimbukiye mu gikoni yegekaho.
Bwenge: madam
Madam: karame ndakumva
Bwenge: ninde waguteye iyo nda hagati yange na boss?
Madam: (cwe araceceka)
Bwenge: niko siwowe mbaza iyo nda ni iyande hagati yacu babiri?
Madam: (cwe araceceka)
Nuko asohoka nawe yabize icyuya, ati "yewe aha hantu naho gusengerwa rwose pe! Umuntu uziko yumva izina rye gusa." Aba
ararusimbutse Bwenge.
Shyiraho Igitekerezo!
Subscribe to: Post Comments (Atom)


text:
Nyuma y’imyaka 39 ategereje isezerano ry’ubukwe risigaje iminsi 8 gusa rigasohora
MUTOMBO Fidele ni umusore w’imyaka 59, akaba akomoka mu karere ka Rusizi mu ntara y’Uburengerazuba, ari naho atuye. Fidele asengera mu itorero ry Pantekoti ryo mu Rwanda ADEPR kuva mu bwana,ngo akaba atarigeze yijandika mu byaha ibyo ari byo byose nk’uko abyivugira mu buhamya yitangira.
Muri izi mpera z’umwaka w’2016, nyuma y’imyaka 39 Fidele ngo afite ishimwe atabasha gusobanura kuko iyi myaka yose ayimaze arambagiza, akanategura ubukwe bugapfa, ariko kuri ubu akaba yitegura kurushinga tariki ya 10 Nzeri 2016.
Fidelele mu ijwi ryuje ibyishimo aragira ati ‘’ Nashimye Imana, yarabivugaga, rimwe na rimwe nkagira ngo birabaye mu gihe runaka, nkarambagiza bigapfa, ngategura ubukwe bigapfa, yewe hari n’ibyo nari ngiye kuzira kubera umukobwa nari nakunze, ariko ndashima Imana ko nayikomejeho, nanjye ubu nkaba mfite amatsiko y’ubukwe Imana imaze igihe kingana gutya integurira.’’
Uko yahuye n’uwo bazabana
‘’Mutombo Fidele ugiye kurushingana na Bakunduwunguka Jacquelline w’imyaka 33 y’amavuko, yahuriye nawe mu itsinda ry’amasengesho. Aragira ati ‘’ Uyu mukobwa ubusanzwe akomoka mu karere ka Nyamasheke, yaje gusura gurupe imwe y’amasengesho, icyo gihe sinari mpari, bamuganiriza ubuhamya bw’umuntu witwa Fidele Mutombo, arabukunda, ngo bituma akumbura nyirabwo, gusa birangira tutabonanye. Nyuma y’icyo gihe naje kujya gusengera muri iyo gurupe nanjye bambwiye ko hari umuntu wankunze kubera ubuhamya bwanjye, urabyumva mpageze nditakumba nkora iyo bwabaga noneho nawe ahibereye.
Nyuma y’ayo masengesho twaraganiriye birarangira. Bijya gukomera rero twahuriye muri Clinic (ivuriro) i Gihundwe tujya twahuza urugwiro, numva umutima uragiye, ndamukunda, niko kubimubwira, turakundana ubu tukaba tugiye kurushingana, yewe ni ubuhamya burebure ntabona uko mvuga byose,………….gusa Imana irakomeye.’’
MUTOMBO Fidele yavutse muw’1957, avukira mu karere ka Rusizi, itorero rya ADEPR asengeramo ni naryo yabayemo kuva ari umwana muto. Ubukwe bwe kukaba butegerejwe n’abantu mu byiciro bitandukanye cyane cyane abazi ubuzima bwe.
Kuri ubu Fidele nta muvandimwe agifite ndetse n’ababyeyi be, akora umwuga w’ubuhinzi, gusa ngo nk’uko kuva mu bwana bwe Imana yagiye imwiyereka ni nako ayitegereje muri ibi birori yita iby’akataraboneka kuko bije mu gihe ntawabitekerezaga akaba asoza inshuti n’abavandimwe kumuba hafi muri ubu bukwe!
Niba utarasomye ubuhamya bwa Fidele kanda kuri iyi link ubosome
http://www.agakiza.org/spip.php?article2890


text:
"Numva ijwi ry’ Umwami Imana riti "Ndatuma nde, ni nde watugendera" Maze ndavuga nti "Ni jye, Ba ari jye utuma" - Yesaya 6: 6 . Ariko Mose we yavuze ibitandukanye. Yaravuze ati "Mwami tuma uwo ushaka gutuma"-(Kuva 4:13).
Igihe Imana yahamagariraga Mose gusubira mu misiri (Egypt) , Mose yavuze amagambo akomeye cyane aho yabanje kuvuga ati “Mwami” hanyuma akongera akayashimangira ati "Mwami, Tuma undi ushaka."
Hari amagambo atajyana. Ntukwiye kuvuga ngo "Oya, Mwami". Ahubwo ukwiye kuvuga uti "Yego Mwami". Mose yabwiye Imana ati, "Oya Mwami, sinshaka gukora ibi. Sinshobora gukora ibi. Ahari wanyibeshyeho. Tuma undi ushaka gutuma." Ibi byababaje Imana cyane. Mose yagomye kuba yarakoze atajijinganyije ibyo Imana yari imuhamagariye gukora.
Hano hari ikintu cyo kwitabwoho cyane. Niba Imana iguhamagaye mu buryo runaka, gushaka inzitwazo ntiwitabe, byaba icyaha. Nibyo koko Imana yaduhaye umudendezo, Kandi ndahamya ko ushobora kubaho ubuzima bwabwe uko ubishaka. Ariko iyo bigeze ku guhamagara kw’ Imana, igushakira kuyikorera ikintu runaka, ugasubiza Oya, bifatwa nk’agasuzuguro, kandi ni icyaha. Kutumvira Imana ni icyaha mu maso yayo.
Ushobora kuvuga uti "sinshoboye". Ibi nibyo koko, ariko se ninde ushoboye? Mu by’ ukuri, abatekereza ko bashoboye, ntacyo baba bashoboye. Abumva bihagije, Imana ntishobora gukorana nabo. Imana ikunda gukorana n’ abantu bumva bakeneye gufashwa nayo. Imana ikunda gukoresha abantu batatekereza ko yabakoresha. Imana ikoresha abantu basanzwe ikabahindura abadasanzwe, ikabaha icyubahiro.
Hari urugero rw’ uwasubije ngo "Yego"; Umuhanuzi Yesaya, ubwo yahuraga na Yesu, yisanze yanduye. Ibyo yibwiraga byose bihinduka umwanda. Abona ibyo yakoze byose ko ari ubushwambagara bwuzuye ibizinga (Yesaya 64:5). Nyuma yo kubona uko ari umunyaminwa yanduye n’amafuti ye yose Malayika yamukojeje ikara ku munwa aramweza , arangije anamubwira neza ko ibyaha bye byose abibabariwe (Yesaya 6: 5-7). "Maze ndavuga nti “ninjye. Ba arinjye utuma." -Yesaya 6:8.
Nawe ushobora kuvuga ngo "Yego". Utegereje iki? Yesaya yari umuhanuzi, ariko ahuye na Malayika abona ububi bwe, aca bugufi abona ibyo yakoze maze Imana kubw’ urukundo rwayo, iramubabarira. Ushobora kuba wibwira ko hari urugero runaka wagezeho, ariko nawe ukeneye guhura na Yesu, akakweza akagutuma. Musabe aguhishurire ibyawe nkuko yabigenjereje Yesaya, kandi witegure kuvuga ngo yego utagize impamvu nimwe utanga.


text:
ven.
26
août
2011
ISOMO RYA MBERE
Ibaruwa Mutagatifu Pawulo Intumwa yandikiye Abanyakolosi (Kol 1, 15-20)
Bavandimwe, 15Kristu ni We shusho ry’Imana itagaragara, Umuvukambere mu byitwa ikiremwa cyose, 16kuko byose byaremewe muri We, ari ibiri mu ijuru, ari n’ibiri ku isi. Ibigaragara n’ibitagaragara, Ibinyabubasha n’Inganji, Ibikomangoma n’Ibihangange : byose byaremwe na We kandi ni We byaremewe ; 17yariho mbere ya byose kandi byose bibeshwaho na We. 18Ni We kandi Mutwe w’umubiri, ari wo Kiliziya, akaba n’Ishingiro n’Umuvukambere mu bapfuye, kugira ngo ahorane muri byose umwanya w’ibanze ; 19kuko Imana yizihijwe no kumusenderezamo ibyiza byose, 20kandi muri We yiyunga n’ibiriho byose ndetse ari We ibigirira, ari ibiri ku isi, ari n’ibiri mu ijuru, byose ibisakazaho amahoro aturutse ku maraso ye yameneye ku musaraba.
ZABURI Zab 100 (99), (1-2, 3, 4, 5)
Inyik/ Nimusanganize Uhoraho impundu z’ibyishimo.
Nimusingize Uhoraho bantu b’isi yose,
nimumugaragire mwishimye,
nimumusanganize impundu z’ibyishimo !
Nimwemere ko Uhoraho ari we Mana,
ni we waturemye none turi abe,
turi umuryango we n’ubushyo yiragiriye.
Nimutahe amarembo ye mumushimira,
mwinjirane ibisingizo mu ngombe ze,
mumusingize, murate izina rye.
Kuko Uhoraho ari umugwaneza,
urukundo rwe ruhoraho iteka,
ubudahemuka bwe bugahoraho uko ibihe bigenda bisimburana.
IBANGONDIRIMBO RIBANZIRIZA IVANJILI (Hish 19, 7-9)
Alleluya Alleluya.
Nitwishime tunezerwe kubera Isezerano rishya:
Hahirwa abatumiwe mu bukwe bwa Ntama !
Alleluya.
IVANJILI
+ Luka (Lk 5, 33-39)
Muri icyo gihe, Abafarizayi n’abigishamategeko 33babwiye Yezu bati « Abigishwa ba Yohani basiba kurya kenshi kandi bagasenga, n’ab’Abafarizayi na bo ni uko, naho abawe baririra bakinywera ! » 34Ariko Yezu arabasubiza ati « Mushobora mute kwiriza ubusa abakwe, kandi umukwe akiri kumwe na bo ? 35Ariko hari igihe umukwe azabavanwamo, ubwo rero muri iyo minsi bazasiba kurya. » 36Yungamo abacira uyu mugani ati « Nta we utabura ikiremo ku gishura gishya ngo agitere ku gishura gishaje. Agenje atyo yaba yangije igishura gishya, kandi icyo kiremo kivuyeho nticyaba gikwiranye n’icyo gishura gishaje ! 37Nta n’ushyira divayi nshya mu masaho ashaje, kuko divayi nshya yasandaza amasaho divayi ikameneka, kandi amasaho akaba apfuye ubusa. 38Ahubwo igikwiye ni ugushyira divayi nshya mu masaho mashya. 39Kandi nta wanyoye divayi ikuze wifuza kunywa ikiri nshya, kuko aba avuga ati ‘Divayi imaze iminsi ni yo nziza.’»


text:
Rwanda | Nyamagabe: Amarushanwa yo kwitegura kwizihiza isabukuru ya FPR-Inkotanyi yasojwe.
Kuri iki cyumweru tariki ya 04/11/2012, amarushanwa yakorwaga mu rwego rwo kwitegura kwizihiza isabukuru y’imyaka 25 umuryango FPR-Inkotanyi umaze ushinzwe no kwishimira ibyo umaze kugeza ku banyarwanda yashojwe ku mugaragaro mu karere ka Nyamagabe.
Aya marushanwa yakozwe mu byiciro bitandukanye harimo umupira w’amaguru, umupira w’intoki (volleyball), gusiganwa ku maguru no ku magare, guhimba imivugo, indirimbo, imbyino, ndetse no kwandika, ibi byose bikaba byibandaga ku bikorwa uyu muryango umaze kugeraho.
Mu mupira w’amaguru haba mu bakobwa n’abahungu umurenge wa Gasaka uherereyemo umugi wa Nyamagabe niwo wegukanye ibikombe utsinze uwa Uwinkingi nawo mu bakobwa n’abahungu ukaba waje ku mwanya wa kabiri.
Mu mukino w’intoki, umurenge wa Musange wegukanye insinzi utsinze uwa Uwinkingi mu bahungu, naho mu bakobwa uwa Tare utsinda uwa Kaduha.
Mu marushanwa y’indirimbo, imivugo n’imbyino hagiye hahembwa batatu ba mbere bitwaye neza, naho mu nyandiko hakaba haritabiriye babiri gusa bakaba bahembwe bose.
Umuyobozi w’umuryango FPR-Inkotanyi mu karere ka Nyamagabe, Mugisha Philbert yashimiye abantu bose bitabiriye amarushanwa ngo kuko bagaragaje ubushake ndetse no kuba basobanukiwe n’umurongo uyu muryango urimo, ariko ko byari ngombwa ko havamo abarusha abandi.
Abagiye bitwara neza kurusha abandi n’ubwo bahembwe ku rwego rw’akarere bazakomeza amarushanwa ku rwego rw’intara, bakaba basabwe kuzitwara neza ngo bazagere no ku rwego rw’igihugu.
Abaturage bitabiriye aya marushanwa batangaza ko bamaze kugera kuri byinshi bakesha umuryango FPR-Inkotanyi harimo nk’uburinganire bw’ibitsina byombi, gahunda ya girinka, gucyura impunzi, ubwisungane mu kwivuza, uburezi bw’ibanze bw’imyaka 12 n’ibindi bitandukanye.
Umuyobozi w’umuryango FPR-Inkotanyi mu karere ka Nyamagabe avuga ko bafite byinshi byo kwishimira harimo nko kuba bararwanyije inzara, imirire mibi, kuremera abatishoboye n’ibindi bitandukanye biganisha ku iterambere ry’abanyarwanda, bityo bakaba ariyo mpamvu baterana bakishima.
Yakomeje asaba abanyamuryango gukomeza gushyiramo imbaraga kugira ngo ibyo bagezeho babikube inshuro nyinshi, bityo bazarusheho kwishima ubwo bazaba bizihiza isabukuru mu gihe gitaha.
Â


text:
Miss Mutesi Jolly yavuze ko mu marushanwa yose yakwitabira, we, atapfa kwiyambika mu ruhame imyambaro ifatwa na bamwe mu banyarwanda nk’urukozasoni, anavuga ko atapfa kwigana indi mico y’ahandi iyo ari yo yose mu gihe yaba ihabanye n’indangagaciro na kirazira za Kinyarwanda.
Ibi Mutesi Jolly yabitangaje mu kiganiro yagiranye n’itangazamakuru, kuri uyu wa 24 Ugushyingo 2016, mbere ho umunsi umwe ngo yerekeza muri Leta Zunze Ubumwe z’Amerika mu marushanwa ya Miss World 2016.
Ku bwa Miss Jolly, we avuga ko kuba Miss Akiwacu Colombe yaremeye kubyambara akabyifotozanya byatewe n’amahitamo ye, kuko yari afite uburenganzira bwo kubyemera cyangwa se kutabyemera.
Ati “Ku bambajije icyo ntekereza ku kuba Colombe yarambaye ‘bikini’ nkeka ko buri muntu afite imyumvire ye kandi tunamwirengagije, reka turebe wenda kuri Mutesi Jolly njyewe n’amarushanwa ngiye kujyamo. Reka dutegereze turebe icyo aduhishiye kuko nkeka ko Colombe we nta kintu kinini nabivugaho kuko we afite uburyo bwe atekerezamo, kandi afite impamvu yahisemo kubikora atyo rero ndamutse mbikoze cyangwa simbikore naba mfite impamvu zanjye.”
Gusa yumvikanisha ko kuri we ibi atabishimye, ndetse ko we atanabikora.
Yagize ati “Mbere y’uko njya mu marushanwa ya Miss World, njye nk’umuntu mfite uburenganzira. Yego haba hariho amategeko n’amabwiriza ya Miss World ariko nanone nanjye mfite uburenganzira ku guhitamo ngashishoza nkareba nti ‘ese ibi ndabyemera? Cyangwa se ibi ntabwo mbyemera?’ Ntabwo bagiye kumfata ngo bankoreshe ibyo bashaka, gusa nanjye nzareba.”
Ati “Ariko ku birenzeho nanjye ngirira icyizere icyubahiro cyanjye kandi nk’uko ngiye singiye nk’umuntu ku giti cyanjye, ahubwo ngiye nanambaye ibendera ry’u Rwanda. Rero mpa agaciro kanini iri bendera kurusha kwirebaho njye ubwanjye. Nshobora kumva ko bikini ari ibisanzwe cyangwa se indi mico ari isanzwe ariko nzarwanirira icyubahiro cy’igihugu; rero umuco wacu ntimugire ikibazo nzagumana igitinyiro cyacu, n’indangagaciro zacu. Ntabwo nzabasuzuguza, sinzabatesha agaciro cyane cyane ko dufite icyubahiro ntabwo twakwemera kugitakaza.”
Hari amarushanwa mpuzamahanga ya Miss u Rwanda rushobora guhagarika
Ishimwe Dieudonne uzwi cyane nka Prince Kid uyobora Rwanda Inspiration Back Up itegura amarushanwa ya Miss Rwanda yabanje kumara impungenge abantu, avuga ko mu marushanwa Jolly agiye kwitabira havanywemo kwambara utu twenda twa ‘bikini’ ku bakobwa bayitabiriye, guhera mu mwaka wa 2014.
Aha yagize ati “Mu marushanwa ya Miss World uhereye mu mwaka wa 2014 yabaye amarushanwa abujijwe kwambarwamo ‘bikini’.”
Gusa yanongeyeho ko, kuri iki kibazo, hari amwe mu marushanwa u Rwanda rushobora kujya rwanga kwitabira mu gihe yaba ahabanye n’umuco nyarwanda, nubwo hatasobanuwe neza uko ibi byakorwa biramutse bibaye.
Yagize ati “Ikindi gikurikiyeho, twebwe nk’abategura amarushanwa ya Miss Rwanda tukaba n’abajyanama be icyo tubona imbere yacu ni agaciro kurusha amanota. Igihe tuzabona icyo kintu cyadutesha agaciro cyangwa se kidahuye n’amahame yacu twebwe twemera ntabwo tuzagikora.”
Yavuze ko u Rwanda rutakomeza kujya rwemera kwitabira amarushanwa akandamiza umuco nyarwanda.
Ishimwe yasobanuye ko ku bindi bijyanye n’imico yindi itandukanye n’iyo mu Rwanda, avuga ko a ngo u Rwanda rwitabire Miss World hari ibyo rwasabwe kuzuza, ariko nanone ko narwo rwabanje kugenzura amahame aranga iri rushanwa, harebwa niba ntacyo ahabanyeho n’umuco nyarwanda.
Yagize ati “Kuba u Rwanda rugiye muri aya marushanwa si impuhwe batugiriye, tugiyeyo tugiye kugira icyo tubongereraho. Tugiyeyo tugiye kurushanwa. Hari ibyo twemeranywa nabo ariko nabo hari ibyo batwemerera ni nayo mpamvu dusinyana amasezerano yo guhabwa uruhushya rwo kujya tuyitabira, ntabwo baje ngo batugirire impuhwe ngo muhawe amahirwe muze mujye muri Miss Wordl, oya. Hari ibyo badusabye ariko natwe hari ibyo twabasabye tuza kugarukiramo hagati twemeranya imikoranire. Ibyo rero niyo mpamvu nababwiraga ngo ntimugire impungenge.”
Miss Rwanda wa 2016, Mutesi Jolly azahaguruka mu Rwanda kuri uyu wa Gatanu.
REBA AMAFOTO YA MISS Akiwacu Colombe yambaye Bikini, aya mafoto abantu benshi ntibayavugaho kimwe kuko hari abavugako uyu mukobwa yakoze ibihabanye n’umuco nyarwanda.
11,598 total views, 22 views today


text:
Kubitsa ni byiza, ariko kuzigama ni akarusho
Kuba kubitsa ari byiza, ariko kuzigama bikaba akarusho, ni bumwe mu butumwa bwatanzwe na Augustin Ndanguza, umuyobozi w’ishami rya Banki nkuru y’u Rwanda mu Ntara y’amajyepfo, ku itariki ya 29/10/2014. Icyo gihe ibigo by’imari n’amabanki by’i Huye byafashe umunsi wo kugaragariza abaturage ibijyanye na serivisi batanga, muri gahunda yo gutanga ubutumwa bushishikariza abantu kurushaho kwitabira kuzigama, muri iki gihe cy’icyumweru cyahariwe... Read More
Rwanda | Huye: Yishimira ibyo amaze kugezwaho na Sacco
Umwanankundi Albertine, umunyamuryango wa Hirwa Rwaniro Sacco, iyi ikaba ari sacco yo mu murenge wa Rwaniro ho mu karere ka Huye, ni we wishimira ko hari intambwe amaze gutera abikesha sacco yo mu murenge atuyemo. Uyu Albetine avuga ko mbere y’uko sacco itangira gukorera mu Murenge atuyemo, yagiye akora imishinga ashaka amafaranga yo gukora imishinga yatekerezaga, nyamara ntabashe kubona inguzanyo yifuzaga. Akomeza agira ati “nakoze imishinga... Read More
Rwanda | Huye: Hirwa Rwaniro Sacco iragenda itera imbere
Ibi bivugwa na perezida w’inama y’ubutegetsi w’iyi Sacco ikorera mu Murenge wa Rwaniro ho mu Karere ka Huye. Ikimutera kuvuga gutya ngo ni uko mu mwaka ushize wa 2011, ari na wo iyi koperative yo kubitsa no kuguriza yatangiye gukoramo ku buryo bugaragara, warangiye ifite igihombo cy’ibihumbi 253 n’amafaranga 280. Ariko uyu mwaka wa 2012 urangiye bafite inyungu ya miriyoni 11, ibihumbi 365 n’amafaranga 64. Ibi bituruka ku kuba abanyamuryango... Read More


text:
Gushyingirwa ni kimwe mu by’ingenzi biranga mwenemuntu kandi na Bibiliya irabyemeza ( Itang.1:27; 2:24) na Yesu ubwe yarabihamije ( Mariko 10:6). Gushyingirwa biboneka mu mico yose ariko abakristo bo bemera badashidikanya ko gushyingirwa ari umuhango wategetswe n’Imana. Ntabwo rero byavuye mu mitekereze n’ iterambere ry’abantu.
Mu nyandiko ye Prof. Elisee Musemakweli ifite umutwe “GUSHYINGIRWA N’UBUTANE BW’ABASHAKANYE “ avugako gushyingirwa kwabayeho mbere yuko Itorero ribaho . Kwari umuhango ukorerwa kandi ugakorwa n’umuryango. Ndetse byafashe igihe kinini kugira ngo Itorero ribigire umwe mu mihango rigomba kuyobora. Mu kinyejana cya kane nyuma ya Yesu Kristo, nibwo Itorero ryabonye ko rigomba kwita ku gushyingirwa .
Muri ibyo bihe, byatangiye umushumba cyangwa umupadiri wabaga yatumiwe nk’umushyitsi usanzwe, agasabwa guha umugisha icyumba cy’abageni. Uwo muhango ariko wari ugenewe gusa abantu bagaragara nk’inyangamugayo mu Itorero.
Umuhango wabanzirizwaga no kweza icyo cyumba hakoreshejwe umunyu, nyuma umushumba yashoboraga gutegeka abashakanye igihe bashobora gukorera imibonano mpuzabitsina. Nyuma uwo muhango wo gusaba umugisha waje kwinjizwa muri gahunda z’ Itorero.
Mu bihe byakurikiyeho, Itorero ryasanze ko ryashyiraho gahunda (Liturgiya) yihariye irebana no gushyingirwa. Maze mu kinyajana cya cyenda haboneka gahunda ihamye y’umuhango wo gushyingirwa ariko ntibikorerwe mu rusengero imbere ahubwo bigakorewa imbere yarwo.
Umushumba yarebaga ko abo agiye gusabira umugisha ari inyangamugayo akabona gukora umuhango. Ariko agaciro ko gushyingiirwa kwabo ntikashingiraga ku mugisha w’umushumba ahubwo ku masezerano y’abashakanye ndetse n’ay’imiryango bombi bakomokamo.
Umuhango nyirizina wari uwakorewaga mu miryango. Umugisha wo mu Itorero wazaga ku mwanya wa kabiri. Washoboraga no kutabaho ntibibuze ubukwe gutaha.
Mu Burayi, ariko mu gihe kitwaga “Middle Ages” (hagati y’ikinyajana cya 4-14), Itorero ryagiye riba nka moteri y’ubuzima bwose. Bityo n’ibigendanye no gushyingirwa bihabwa agaciro cyane n’itorero kuko ryumvaga ko ari wo musingi w’umuryngo mugari wa mwenemuntu muri rusange. Bityo imihango yo mu miryango yivanga niyo mu Itorero.
Urebye igihe cya “Middle Ages” cyenda kurangira, hariho gushyingirwa kuburyo bubiri: Ugushyingirwa kwa gihanga mu miryango no gushyingirwa mu rusengero kwakorwagwa nyuma yuko abantu bamaze igihe babana ndetse akenshi baranabyaranye.
Itorero ntiryashishikarizaga abantu gukora imibonano mpuzabitsina mbere yo gushakana ariko iyo bazaga byarabaye ntiryabiruknaga Uko ibihe byagiye biha ibindi Itorero ryaje gufata mu ntoki ikibazo cyo gushyingirwa rikigira icyaryo.
Kuburyo iby’Itorero bigenda bifata umwanya munini kugeza ubwo hategetswe ko kugira ngo gushyingirwa kwemerwe kugomba kuba kwahawe umugisha n’umuyobozi w’Itorero.
Gushyingirwa imbere y’ubutegetsi bwite bwa Leta nk’uko bimeze ubu ntibyabagaho. Byagiyeho hagati y’ikinyejana cya15 na17 mu bihugu bimwe na bimwe.
Mu 1563, inama Nkuru y’Itorero yabere i Trent, yemeje ko gushyingirwa kwemewe ari ugukorewe imbere y’umuyobozi w’Itorero hari abahamya babiri. Icyi cyemezo ariko ntabwo cyari gishingiye ku myemerere ahubwo cyari gishingiye ku myitwarire myiza igomba kuranga abakristo. Nyamara muri iyo nama habaye impaka zikomeye abantu bamwe bamagana icyo cyemezo. Aabacyamaganaga bavugagako kibangamiye ubwisanzure bw’abakristo.
Mu bihugu bimwe nk’Ubwongereza, byafashe imyaka myinshi kugira ngo icyi kemezo gihame maze gishyirwe mu bikorwa. Ku buryo gushyingirwa mu muryango kwakomeje guhabwa agaciro ndetse bamwe bakaguma kumva ko no kugirana imibonano mpuzabitsina batarahabwa umugisha mu Itorero ntacyo bitwaye. Nyamara hamwe Itorero ryabifataga nk’icyaha.
Ubwo abamisiyoneri bazaga muri Afrika, bafashe gushingirwa kwa gakondo nk’umuhango wa gipagani maze bumvisha abanyafurika ko gushyingirwa kwemewe n’Imana ari ugukorewe mu Itorero gusa. Bagaragaza ko gushyingirwa kwa gakondo kunyuranyije n’amahame yo kwemera kwa gikristo cyane ko harimo no gushaka abagore benshi kandi uyu muco wari waracitse mu Burayi.
Rev. Prof. Elisee Musemakweli, ni umuyobozi wa kaminuza y’abaporotestanti (PIASS), iherereye i Butare, akaba yarabaye umuyobozi w’itorero rya EPR mu Rwanda igihe kinini. Iyi nyandiko ikaba yarasohotse mu gitabo cyitwa “IHOHOTERWA N’AMAKIMBIRANE MU MURYANGO NYARWANDA: Uburyo bwo Gushaka Inzira y’Amahoro Arambye.
Mu nkuru itaha, tuzabagezaho icyo ijambo ry’Imana rivuga kugushyingirwa. Nkuko twabibonye gushyingirwa biri muri kamere-muntu. Ni ukuvuga ko abantu bashobora gushyingirirwa mu Itoreo cyangwa hanze yaryo. Aha rero ushobora kwibaza akamaro k’itorero cg idini ubarizwamo, uti ese kaba ari akahe. Ndakurarikira gusoma igice gikurikira k’iyi nkuru.


text:
sam.
10
sept.
2011
ISOMO RYA MBERE
Ibaruwa ya mbere Mutagatifu Pawulo Intumwa yandikiye Timote (1 Tim 4, 12-16)
Nkoramutima yanjye, 12ntihazagire ugusuzugurira ko ukiri muto. Ahubwo uzabere abayoboke urugero, ari mu magambo, ari mu migenzereze, mu rukundo, mu kwemera no mu budakemwa. 13Mu gihe ugitegereje ko nza, ihatire gusoma lbyanditswe bitagatifu, ushishikarize abandi kugenza neza kandi utange inyigisho. 14Ntuzarangarane ingabire y’Imana ikurimo, ya yindi wahawe igihe ugaragaweho n’ubuhanuzi, maze urugaga rw’abakuru b’umuryango rukakuramburiraho ibiganza. 15Ibyo ngibyo bishyireho umutima, ubyibandeho rwose, maze uko ujya mbere bigende bigaragara mu maso ya bose. 16Ihugukire ubwawe, uhugukire n’umurimo wawe wo kwigisha ; ube indatezuka kuri izo nama nkugiriye. Nugenza utyo uzikiza wowe ubwawe, ukize n’abandi bose bagutega amatwi.
ZABURI (Zab 111 (110), 7-8a, 9, 10)
Inyik/ Uhoraho, ibyo wakoze biratangaje !
Ibyo akora byose birangwa n’ukuri n’ubutungane,
amategeko ye yose akwiye kwiringirwa,
yashyiriweho abo mu bihe byose.
Uhoraho yazaniye umuryango we ikiwubohora,
agena rimwe rizima imiterere y’Isezerano rye.
Izina rye ni ritagatifu, kandi rigatera ubwoba.
Intangiriro y’ubwenge ni ugutinya Uhoraho;
abagenza batyo bose ni bo inararibonye.
Ibisingizo bye bizahoraho iteka ryose.
IBANGONDIRIMBO RIBANZIRIZA IVANJILI (Zab 130 (129), 7)
Alleluya Alleluya.
Uhoraho ahorana imbabazi, akagira ubuntu butagira urugero,
ni we utanga amahoro.
Alleluya.
IVANJILI
+ Luka (Lk 7, 36-50)
Muri icyo gihe, 36umwe mu Bafarizayi atumira Yezu ngo basangire ; yinjira iwe ajya ku meza. 37Maze haza umugore wari ihabara mu mugi. Yari yamenye ko Yezu ari ku meza mu nzu y’uwo Mufarizayi, aza afite urweso rurimo umubavu. 38Nuko aturuka inyuma ya Yezu, yunama ku birenge bye arira. Amarira atonyangira ku birenge bya Yezu, abihanaguza imisatsi ye, agumya kubisoma anabisiga umubavu. 39Umufarizayi wari wamutumiye ngo abibone, aribwira ati « Uyu muntu iyo aba umuhanuzi koko, aba yamenye uyu mugore umukora uwo ari we n’icyo ari cyo : ko ari umunyabyaha. » 40Yezu araterura, aramubwira ati « Simoni, mfite icyo nkubwira, » Undi aravuga ati «Mbwira, Mwigisha.» 41Yezu , ati « Umuntu yari afite abantu babiri bamurimo umwenda; umwe yari amurimo amadenari magana atanu, undi mirongo itanu. 42Babuze icyo bishyura, abarekera uwo mwenda. Muri abo bombi, ni uwuhe uzarusha undi kumukunda ?» 43Simoni arasubiza ati «Ndasanga ari uwarekewe umwenda munini.» Yezu aramubwira ati «Ushubije neza.»
44Nuko ahindukirira wa mugore, abwira Simoni ati «Urabona uyu mugore ? Ninjiye mu nzu yawe ntiwansuka amazi ku birenge ; naho we yuhagije ibirenge byanjye amarira ye, maze abihanaguza imisatsi ye. 45Ntiwampobeye unsoma ; naho we kuva aho yinjiriye mu nzu, ntiyahwemye kunsoma ibirenge. 46Ntiwansize amavuta ahumura mu mutwe ; naho we yansize umubavu ku birenge. 47Ni cyo gitumye nkubwira nti : ibyaha bye byose uko bingana arabibabariwe, kubera urukundo rwe rwinshi. Naho ubabariwe bike, akunda buke.» 48Nuko Yezu abwira uwo mugore ati « Ibyaha byawe birakijijwe.» 49Abari kumwe na we ku meza batangira kwibaza bati « Uyu ni muntu ki ugeza n’aho gukiza ibyaha ?» 50Nuko Yezu abwira wa mugore ati «Ukwemera kwawe kuragukijije ; genda amahoro.»


text:
Nyuma y’imyaka ine mu Rwanda hemejwe itegeko riteganya ko umugore ashobora gukuramo inda ku bushake ariko hagashyirwaho n’ibigenderwaho, abagore babiri gusa nibo bamaze kugobokwa n’iri tegeko, mu gihe umunsi ku wundi humvikana ababyaye abana bakabata cyangwa bagakuriramo inda ahantu hatemewe hashobora no kubahitana.
Mu mezi atangira umwaka wa 2012, habaye impaka ndende ku birebana n’umushinga w’itegeko rirebana no gukuramo inda ku mpamvu zimwe na zimwe, ariko biza kurangira impaka zimazwe n’uko iryo tegeko ryaje kwemerwa ndetse rigasinywa na Perezida wa Repubulika y’u Rwanda Paul Kagame.
Ingingo ya 165 y’itegeko kugeza n’ubu rigaragara mu itegeko ngenga rishyiraho igitabo cy’amategeko ahana N° 01/2012/OL ryo kuwa 02/05/2012 cyasohotse mu igazeti ya Leta nº Special yo kuwa 14 Kamena 2012, yemera ko hari impamvu zishobora gutuma umugore yemererwa gukuramo inda ndetse n’umuganga akemera kuyimukuriramo.
Ingingo ya 165 mu gitabo cy’amategeko ahana ibyaha mu Rwanda ivuga ko nta buryozwacyaha ku mugore no ku muganga wakuyemo inda bitewe n’imwe mu mpamvu zirimo kuba umugore yatwaye inda atayishaka kubera gukoreshwa imibonano mpuzabitsina ku ngufu; kuba yarashyingiwe ku ngufu; kuba yatewe inda n’uwo bafitanye isano ya hafi kugera ku gisanira cya kabiri; kuba inda itwiswe ibangamiye cyane ubuzima bw’umwana cyangwa ubw’umubyeyi.
Nyamara iyi ngingo ivuga ko uretse mu gihe inda ibangamiye cyane ubuzima bw’umwana cyangwa ubw’umubyeyi, izindi mpamvu zihabwa agaciro gusa iyo nyir’ugusaba gukurwamo inda yagaragarije muganga icyemezo cy’urukiko rubifitiye ububasha kibyemeza.
Iyi ngingo kandi inavuga ko Urukiko rushyikirijwe ikirego ruhagarika indi mirimo rukagisuzuma kandi rukagifatira umwanzuro mu buryo bwihutirwa.
Nyamara kuva iri tegeko ryakwemezwa, amakuru atangazwa n’ikigo cy’igihugu cy’Ubuzima (RBC), avuga ko abagore babiri gusa ari bo bemerewe gukurirwamo inda, bitewe ahanini n’imbogamizi ababa babishaka bahura nazo, zirimo kuba inda imaze amezi arenze abiri n’igice bitemewe ko yakurwamo kandi ibyemezo by’inkiko bikunda gutinda.
Abaharanira uburenganzira bwa muntu, bavuga ko n’ubwo u Rwanda rwita ku burenganzira bw’abagore, ikijyanye no koroherezwa gukuramo inda zitifuzwa ari imbogamizi kuko bamwe bazikuriramo ahantu zishobora kubahitana cyangwa babyara abana bakabajugunya.


text:
Kinazi: Abahinzi mu nzira yo kuzamura umusaruro ku buso bahingaho imyumbati
Ubuyobozi bw’Akarere ka Ruhango bukangurira abaturage gukoresha ifumbire y’umwimerere mu rwego rwo kuzamura umusaruro ku buso bw’ubutaka bahingaho.
Rutikanga Joseph Salton arashima ubuyobozi bwamugejejeho umufatanyabikorwa umugezaho ifumbire y’umwimerere akoresha mu buhinzi bw’imyumbati, akaba afite icyizere cyo kubona umusaruro ushimishije kurusha uwo yari asanzwe abona.
Ibi uyu muhinzi wo mu kagari ka Rutabo, Umurenge wa Kinazi yabivuze kuri uyu wa kane tariki ya 28 Gashyantare 2013, ubwo (...)
Ubuyobozi bw’Akarere ka Ruhango bukangurira abaturage gukoresha ifumbire y’umwimerere mu rwego rwo kuzamura umusaruro ku buso bw’ubutaka bahingaho.
Rutikanga Joseph Salton arashima ubuyobozi bwamugejejeho umufatanyabikorwa umugezaho ifumbire y’umwimerere akoresha mu buhinzi bw’imyumbati, akaba afite icyizere cyo kubona umusaruro ushimishije kurusha uwo yari asanzwe abona.
Ibi uyu muhinzi wo mu kagari ka Rutabo, Umurenge wa Kinazi yabivuze kuri uyu wa kane tariki ya 28 Gashyantare 2013, ubwo bamwe mu bakozi b’akarere bamusuraga aho akorera ubuhinzi bw’imyumbati, bakaba bari bagamije kureba ibyo amaze kugaraho, by’umwihariko icyo ifumbire y’amazi izwi ku izina rya D.I Grow imaze kungura ubuhinzi bwe.
Rutikanga yemeza ko mu gihe cy’imyaka itanu amaze ahinga imyumbanti nk’umuhinzi wabigize umwuga, ubu ari bwo yizeye umusaruro usumba kure uwo yari asanzwe abona abikesha iriya fumbire y’umwimerere, n’ubwo amaze amezi ane gusa ayikoresha. Abishingira ku kigero imyumati ye igezemo, uburyo ishishe ugereranyije n’iy’abandi bateye amezi abiri mbere ye ariko badakoresheje iyi fumbire.
Karangwa Abel wo mu mudugudu wa Bugirinteko na we ahinga imyumbati. Ngo ubuso asanzwe ahinga buri hagati ya hegitari ebyiri n’eshatu, aho asarura hagati ya toni eshanu n’esheshatu. Avuga ko yamenye ifumbire ya D.I Grow ku itariki ya mbere Ugushyingo 2012, ubwo Akarere ka Ruhango katangizaga ku mugaragaro gahunda yo gukangurira abaturage kongera umurumbuko ku buso bahinga, by’umwihariko bakoresha iyi fumbire.
Ifumbire izamutwara make
Rutikanga atangaza ko iyo agereranyije igiciro yaguragaho ifumbire y’imborera n’imvaruganda n’iyi fumbire akoresha ubu, asanga inyungu ari nyinshi. Ngo kugura ifumbire byamutwaraga amafaranga ari ku kigereranyo kiri hagati y’ibihumbi magana atatu n’ibihumbi magana ane. Kuri ubu nyuma y’amezi ane akoresha iyi fumbire D.I Grow, amaze hukoresha litiro indwi, zifite agaciro k’amafaranga ibihumbi mirongo itanu na bitandatu y’amanyarwanda.
Hanakenerwa ifumbire yo kubyibushya ibijumba
Kuva imyumbati itewe kugera ku mezi ane cyangwa atanu, hakoreshwa ifumbire y’ibara ry’icyatsi kibisi. Iyi fumbire ifasha mu mikurire, gushishisha imyumbati no gutuma igiti gishora imyumbati myinshi. Nyuma hakenerwa ifumbire y’ibara ritukura, yo ikaba ifasha kubyibushya ibijumba.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Umuturage Mporwiki Ferdinand wo mu mudugudu wa Bizi, akagari ka Vugangoma,mu murenge wa Macuba,mu karere ka Nyamasheke arashinja ‘’Mudugudu’’ we Biruta Emmanuel gukoresha amanyanga agatwara inka yari yagenewe muri gahunda ya Girinka.
Mporwiki avuga ko afashijwe n’ ushinzwe imibereho myiza y’abaturage n’iterambere mu kagari, Dusabemungu Emmanuel n’uwari agoronome w’uwo murenge Bayisenge Joseph, yemerewe iyo nka agasabwa kubaka ikiraro nyamara yaza ikijyanirwa na mudugudu.
Avuga ko yabyirutsemo, mudugudu akamubwira ko yirukira ubusa kuko ngo na we yayibonye abize icyuya, akabura uko abigenza. Ubwo yumvaga ko abadepite bazabasura, mudugudu yamutumyeho ngo iki kibazo azagiceceke kitazakurura ibindi bibazo byinshi muri iyi gahunda, kandi ko ngo nibamara kugenda baziga uko yahabwa indi nka ariko atababateje.
Abadepite bahageze batangiye kumva ibibazo by’abaturage Mporwiki yaratunguranye arakibaza kandi bamubujije, kijya hanze gityo.
Aganira n’Imvaho Nshya yagize ati’’ Nari ndwaje abana babiri imirire mibi kuko mfite barindwi kandi nkennye cyane,batangira kubaha amata ku kigo nderabuzima cya Hanika muri uyu murenge,baza kuvuga ko bazaduha amatungo,turanayatombora,ntombora inka abandi batombora ingurube,bibera ku murenge, barazihabwa. Njye uwo ushinzwe imibereho myiza yacu mu kagari ambwira kujya kubaka ikiraro bakampa inka mu minsi ibiti,ndacyubaka aragisura aranagishima,hari mu mwaka wa 2014.
Yakomeje ati” Muri ya minsi ibiri inka ije aho kuza iwanjye ahubwo nabonye bayijyanye ku mukuru w’umudugudu Biruta Emmanuel, mubajije ambwira ko naka indi kuko iyo ngo yatanze byinshi ngo ayibone, mbura uko mbigenza, ejobundi numvise ko ngo abayobozi barya ibya Girinka bazakurikiranwa, ndongera ndabaza, bumvise ko tuzasurwa n’abadepite,mudugudu ampamagara saa tatu z’ijoro ambwira ko mbiceceka, bazagenda hakazigwa uko cyakemurwa.”
Uyu muturage ngo yamubereye ibamba ati” Agomba kumpa inka yanjye,abana banjye na bo bakanywa amata,bakava mu mirire mibi.’’
Dusabimana Emmanuel wari ushinzwe imibereho myiza mu kagari ubwo iyo nka yatangagwa yabwiye Imvaho Nshya ati’’ Mudugudu afata iyo nka icyo gihe nari nshinzwe imibereho myiza ,kandi nanjye nari mpari koko, yawuyoboye nyuma ariko inka koko yarayihawe kandi yabyaye inyana,ariko kugira ngo uyu muturage areke gukomeza gusakuza tuzabyoroshya tumuhe iriya nyana,dukemure ikibazo.’’
Iki kibazo intumwa za rubanda zasize zitegetse ubuyobozi bw’umurenge kugikurikiranira hafi,ariko mu kiganiro n’Imvaho Nshya,Guverineri w’intara y’uburengerazuba,Mukandasira Caritas yavuze ko ibibazo nk’ibi biri henshi muri iyi ntara,kandi ko ababigizemo uruhare bazabiryozwa.
Byanagaragaye no mu kagari ka Banda mu murenge wa Rangiro naho muri Nyamasheke, mudugudu we ahita ayiryozwa mu ruhame n’intumwa za Rubanda Kabasinga Chantal na Niyonsenga Théodomir.
Abaturage b’akagari ka Rugali, mu murenge wa Cyato, mu karere ka Nyamasheke, barashimira cyane Madamu Jeannette Kagame wubakiye abana babo urugo mbonezamikurire, ubu bakaba biga neza amashuri (...)
Ababyeyi, abarezi n’abanyeshuri bo muri TTC Mururu mu karere ka Rusizi, barasaba ko muri uyu mwaka w’amashuri hakorwa ibishoboka byose Laboratwari yabo imaze imyaka 10 yubakwa igatangira kubyazwa (...)
Hari hashize imyaka igera kuri 6 abahinzi b’icyayi bibumibye muri koperative y’abahinzi b’icyayi ba COTHEGA bagihinga mu mirenge ya Karambi na Cyato mu karere ka Nyamasheke, kitababyarira umusaruro (...)
Ubuyobozi bwa Koperative Rebakure Munyamurama_KOREMU, igizwe n’abanyamuryango 350 bahinga ibigori n’ibishyimbo mu murenge wa Murama, mu karere ka Ngoma, buratangaza ko mu mwaka wa 2016 gusa, (...)
Bamwe mu borozi bo mu Kagali ka Ryeru mu Murenge wa Rwempasha mu karere ka Nyagatare, bahangayikishijwe n’igisa n’icyorezo cyateye mu nka zabo zihaka, zikaramburura zenda kubyara. Aba borozi (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.